title: Kalevan kisat 1977

text: Kalevan kisat järjestettiin vuonna 1977 Tampereella 29.–31. heinäkuuta. Kisapaikkana oli Ratinan stadion. Kalevan maljan voitti Helsingin Kisa-Veikot. Kymmenottelu ja viisiottelu järjestettiin Hyvinkäällä 1.–2. heinäkuuta. Viisiottelussa tuli 200 metrin juoksun tilalle 800 metrin juoksu (lajit 100 m aitajuoksu, kuulantyöntö, korkeushyppy, pituushyppy, 800 m juoksu).


title: Kalevan kisat 1978

text: Kalevan kisat järjestettiin vuonna 1978 Kokkolassa 4.–6. elokuuta. Kisapaikkana oli Kirkonmäen kenttä. Kalevan maljan voitti Helsingin Kisa-Veikot.


title: Kalevan kisat 1979

text: Kalevan kisat järjestettiin vuonna 1979 Helsingissä 11.–13. elokuuta. Kisapaikkana oli Olympiastadion. Kalevan maljan voitti Turun Urheiluliitto.


title: Annie-gaala 1985

text: Annie-gaala 1985 oli 14. kertaa järjestetty palkintogaala, jossa jaettiin vuotuiset Annie-palkinnot vuoden 1985 parhaille animaatioiden tekijöille.


title: Annie-gaala 1985

text: Voittajat lihavoituna:


title: Annie-gaala 1984

text: Annie-gaala 1984 oli 13. kertaa järjestetty palkintogaala, jossa jaettiin vuotuiset Annie-palkinnot vuoden 1984 parhaille animaatioiden tekijöille.


title: Annie-gaala 1984

text: Voittajat lihavoituna:


title: Kaukurla

text: Kaukurla (joskus myös Kaukkurla) on kylä Mynämäen kunnan Mietoisissa, Varsinais-Suomessa. Se sijaitsee Valaskallion kylän ja -tien pohjoispuolella Kaukurlantien varrella. Kylä on noin seitsemän kilometrin etäisyydellä Mietoisten keskustasta ja noin kahden kilometrin päässä Pyheen taajamasta.


title: Kaukurla

text: Varhaisimmat asutuksen merkit alueella löytyvät läheltä Kaukurlan kylän rajaa Valaskallion kylästä, jossa sijaitseva Myllymäen rauniokalmisto on ajoitettu rautakaudelle. Ensimmäiset kirjalliset maininnat kylästä ovat 1500-luvulta, jolloin kylässä oli neljä taloa; Rittula (myöhemmin Triittula), Rottala (Kauppila) ja Kärvänen (Uotila) sekä nimeltään tuntemattomaksi jäänyt neljäs talo, joka yhdistettiin 1600-luvulla Rittulaan. Saaren kartanon isäntä, Kustaa II Adolfin avioton poika Kustaa Kustaanpoika hankki kaikki kolme taloa haltuunsa 1646, mutta ne peruutettiin isossa reduktiossa kaikki kruunulle vuonna 1681.


title: Kaukurla

text: Triittula ja Kauppila lunastettiin perintötiloiksi vuonna 1768 ja Uotila 25 vuotta myöhemmin, vuonna 1793. Vuoden 1766 isojakokartan mukaan Kaukurlan talot sijaitsevat nykyisillä paikoillaan. 1800-luvun vaihteessa kylän alueella asui myös muutamia mäkitupalaisia ja räätäli. Nykyään Kauppilan ja Triittulan tilat on yhdistetty Uusi-Anttilan tilaksi ja niiden kaakkoispuolella erillään sijaitseva Uotilan tila on autioitunut ja sen piharakennukset ovat raunioituneet. Kauppilan ja Uotilan kantatiloista 1920- luvulla lohkotut Mäkisen ja Niemen nykyäänkin asutut talot sijaitsevat Uotilan läheisyydessä. 1930 luvun puolivälissä Triittulasta lohkotun Taimelan talo sijaitsee puolestaan kauempana, lähellä Unikankareentietä ja aivan kylän länsilaidalla.


title: Kaukurla

text: Alkuperäinen maaseutumainen kylärakenne on säilynyt Kaukurlassa hyvin ja pääosa alkuperäisen kylän rakennuksista on valmistunut ennen 1950-lukua. Kylän keskialuetta hallitsee Koivistonvuoren eteläpuolinen metsäalue, jossa on myös kaksi pienehköä suota, Vähä- ja Isosuo. Mäntyvaltainen metsä on talouskäytössä ja suurelta osin taimikkoa. Uotilan, Mäkisen ja Niemen talot sijaitsevat metsäalueen itäpuolella, Taimela puolestaan lännessä. Metsäaluetta ympäröivät joka puolelta Kaukurlan ja muiden ympäröivien kylien pellot. Kyläkeskus sijaitsee peltoaukean laidalla, kylän itäosassa ja aivan Valaskallion kylän tuntumassa.


title: Isä Amaron rikos

text: Isä Amaron rikos ("El Crimen del padre Amaro") on Carlos Carreran ohjaama, vuonna 2002 valmistunut elokuva, jonka pääosissa näyttelevät Gael García Bernal ja Ana Claudia Talancón.


title: Isä Amaron rikos

text: "Isä Amaron rikos" nimettiin Oscar-ehdokkaaksi parhaan vieraskielisen elokuvan kategoriassa. Se sai myös vastaavan Golden Globe -ehdokkuuden.


title: Herbert Whyte

text: George Herbert Whyte (1878–1917) oli englantilainen kirjailija ja teosofi. Vuonna 1908 hän perusti erityisesti lapsille ja nuorille suunnatun "The Order of the Round Table"-ritarikunnan Annie Besantin ja C.W. Leadbeaterin avustuksella. Tämä ritarikunta toimii vielä nykyäänkin ja suomessa se tunnetaan nimellä "Kansainvälinen Pyöreän pöydän ritarikunta". Whyte sai surmansa Jerusalemin liepeillä 1917.


title: Christine Barck

text: Christine Barck (entiseltä nimeltään Huttunen, s. 8. lokakuuta 1947 Helsinki) on suomalainen entinen kuulantyöntäjä ja kiekonheittäjä. Barck saavutti urallaan seitsemän ulkoratojen suomenmestaruutta, näistä viisi kuulantyönnössä ja kaksi kiekonheitossa.


title: Christine Barck

text: Barckin ennätykset ovat kuulantyönnössä 16,49 (1974) ja kiekonheitossa 50,28 (1972). Seuratasolla Barck edusti Mellunkylän Kontiota ja Viipurin Urheilijoita.


title: Christine Barck

text: Barck voitti Suomen mestaruuden myös käsipallossa. Hänen veljensä Hans Barck (ent. Huttunen) voitti soudussa kahdeksikkojen Suomen mestaruuden vuosina 1967 ja 1968.


title: Kari Tuomisaari

text: Kari Kustaa Tuomisaari (s. 16. huhtikuuta 1934 Helsinki) on suomalainen iskelmämusiikin sanoittaja, säveltäjä ja muusikko. Hänen laaja tuotantonsa kattaa toistatuhatta sanoitusta ja sävellystä levytyksinä ja kertaluonteisina tuotantoina radioon, television ja ravintolashow'hin.


title: Kari Tuomisaari

text: Tuomisaari asui muun muassa Malmössä sotalapsena 1943–1944 ja sittemmin Haminassa ja Varkaudessa. Hän oli Jaakko Salon koulukavereita ja tuli ylioppilaaksi vähän tämän jälkeen Varkauden yhteislyseosta. Ekonomiksi Helsingin kauppakorkeakoulusta hän valmistui 1955. Nuorena hän soitti mandoliinia, kitaraa ja pianoa.


title: Kari Tuomisaari

text: Tuomisaari aloitti sanoituksien tekemisen 1940-luvun lopulla kirjoittamalla omia lauluja. Hänen varsinainen sanoitusuransa alkoi 1956 hänen voitettuaan Musiikki-Fazerin sanoituskilpailun teksteillään "Malaguena" ja "Hyväillen", Pärre Förarsin ja Maynie Sirénin esittäminä. Jo tätä ennen hän oli ollut myös suosittu esiintyjä Heikki Malmbergin tanssiyhtyeen laulusolistina ja voittanut muun muassa Iskelmäkuningas-tittelin 1955. Omia laululevytyksiä hänellä on kuitenkin vain Scandia-yhtiölle 1966 tehty single "Yksin-laulu" / "Kysymystä kaksi".


title: Kari Tuomisaari

text: Sanoituskilpailun voitto avasi tien ammattimaiseksi sanoittajaksi ja säveltäjäksi. Muun muassa kielitaitonsa ansiosta hän profiloitui pian käännöstekstien tekijänä. Ensimmäisiä levytettyjä suomennoksia olivat Olavi Virran "Zambezi" sekä Pärre Förarsin ja Vieno Kekkosen duetto "Kaksi unista ihmistä" ("Two Sleepy People"). 1960-luvun alussa hän siirtyi Scandia-yhtiön palkkalistoille ja työtahti oli tiivis. Vuonna 1962 syntyi hänen menestyksekkäin sävellyksensä "Tipi-tii", Marion Rungin esittämä Suomen edustuskappale Euroviisuissa. Laulu sijoittui seitsemänneksi, ja siitä tuli yksi suosituimpia suomalaisia iskelmiä kautta aikojen.


title: Kari Tuomisaari

text: 1960-luvun jälkeen Tuomisaaren sävellys- ja sanoitustoiminta jäi sivutoimiseksi hänen keskittyessään päivätyöhön viestintäalalla, muun muassa AGAn ja Wärtsilän tiedotuspäällikkönä sekä oman videotuotantoyrityksensä parissa. Hän tuotti yrityksensä kautta dokumentteja muun muassa Toivo Kärjestä, Harry Bergströmistä, Georg Malmstenista ja Rauno Lehtisestä.


title: Kari Tuomisaari

text: Hän kuitenkin jatkoi muun muassa partio- ja tunnuslaulujen sekä lastenlaulujen tekemistä. Esimerkiksi Katri Helenan levytykset "Puuhevonen" ja "Kakarakestit" sekä Mari Laurilan levyttämä suomennos "Peppi Pitkätossu" ovat peräisin Tuomisaaren kynästä. Hänen yhtiönsä julkaisi viisi nuottivihkoa kattavan sarjan "Lauluja kaikenikäisille" hänen omia sävellyksiään.


title: Kari Tuomisaari

text: Vuonna 1997 hänen sanoittamansa, Reino Markkulan säveltämä ja Eino Grönin esittämä laulu "Vähemmän kiirettä, enemmän aikaa" voitti Syksyn Sävel -laulukilpailun ja nosti hänet uudelleen esiin. Parhaana sävellyksenään hän pitää itse Four Catsin levyttämää "Mulla on muistoja liikaa" -foksia, mikä valittiinkin edustamaan hänen tuotantoaan Elvis Ry:n 50-vuotisjuhlakonsertissa 2004.


title: Kari Tuomisaari

text: Edellä mainittujen artistien lisäksi Tuomisaaren teoksia ovat levyttäneet muun muassa Carola, Danny, Kirka, Brita Koivunen, Pirkko Mannola, Jussi Raittinen ja Reijo Taipale. Hän on myös kirjoittanut useita kertakäyttöiseksi tarkoitettuja teoksia radioon ja televisioon sekä tehnyt käsikirjoituksen Arthur Fuhrmannin "Lössi"-musikaaliin.


title: Kari Tuomisaari

text: Tuomisaari on myös toiminut aktiivisesti viihdemusiikkialan järjestöissä, kuten Elvis Ry:n johtokunnan jäsenenä 1971–1979 sekä Teoston johtokunnassa sanoittajien edustajana 1970–1980. Hän on Elvis Ry:n kunniajäsen ja korostanut usein lauluntekijöiden merkitystä viihdemusiikin saralla, mikä hänen mukaansa liian usein unohdetaan musiikkitoimittajien keskittyessä vain esittäjiin.


title: Kari Tuomisaari

text: Muutamassa suomennoksessaan ja esiintyessään laulusolistina Fennia-ravintolassa Tuomisaari on käyttänyt myös salanimeä ”Tommy Tuomas”.


title: Kari Tuomisaari

text: Tuomisaarelle myönnettiin Kullervo Linna -palkinto vuonna 2010.


title: Kari Tuomisaari

text: Kari Tuomisaaren puoliso on ollut 26:nnesta kesäkuuta 1955 lähtien Tarja o.s. Ovaskainen.


title: Romanien lippu

text: Romanien lippu () on romanien kansainvälinen lippu. Se hyväksyttiin romanien ensimmäisessä maailmankongressissa 1971, joka pidettiin Lontoossa. Lippu koostuu sinisestä ja vihreästä taustasta. Sininen väri edustaa taivasta ja kuvaa henkisiä arvoja. Vihreä puolestaan edustaa maata ja kuvaa maallisia arvoja. Lipun keskellä on punainen "chakra" eli pyörä, jollainen löytyy myös Intian lipusta.


title: Conelrad

text: Conelrad "(CONtrol of ELectromagnetic RADiation)" oli Yhdysvaltojen ensimmäinen yleisradion kautta toiminut hätätiedotusjärjestelmä. Järjestelmällä oli kaksi tehtävää: ensinnäkin sen avulla varoitettiin väestöä uhkaavasta vihollisen ilmahyökkäyksestä ja annettiin yleistä väestönsuojelutietoa. Toiseksi, järjestelmän avulla pystyttiin sulkemaan koko maan suuritehoiset yleisradio- ja TV-asemat, minkä tarkoituksena oli estää vihollisen pommikoneita käyttämästä näitä asemia radionavigointiapuna. Järjestelmä perustettiin vuonna 1951 presidentti Harry S. Trumanin määräyksellä, ja sitä hallinnoi Yhdysvaltain telehallintoviranomainen FCC.


title: Conelrad

text: Kun vihollisen hyökkäys uhkasi, viranomaiset ilmoittivat asiasta suurimmille yleisradioasemille. Sen jälkeen nämä asemat ensin katkaisivat lähetyksensä viideksi sekunniksi, jatkoivat sitten lähetystä viisi sekuntia ja jälleen vaikenivat viideksi sekunniksi. Sen jälkeen lähetettiin 15 sekunnin mittainen äänimerkki. Tarkoituksena oli hälyttää koko maan muut radioasemat. Hälytyksen saatuaan kaikki FM-radioasemat ja TV-asemat lopettivat lähetyksensä.


title: Conelrad

text: Ainoastaan osa keskipitkillä aalloilla lähettäneistä AM-asemista jäi ääneen, ja ne alkoivat lähettää hätätiedotetta sekä muuta väestönsuojelutietoa. Asemat lähettivät kukin alueellaan yksi kerrallaan joko taajuudella 640 kHz tai 1240 kHz, riippuen alueesta. Asemat lähettivät aina muutaman minuutin kerrallaan pienellä teholla, jonka jälkeen lähetin suljettiin ja toinen asema aloitti lähetyksen, ennalta määrätyssä järjestyksessä. Asemat eivät lähetyksen yhteydessä ilmoittaneet enää lainkaan nimeään tai paikkakuntaansa. Järjestelyn tarkoituksena oli entisestään vaikeuttaa vihollislentäjien radionavigointia.


title: Conelrad

text: Vuosina 1957–1963 oli myös voimassa määräys, jonka mukaan yhdysvaltalaisten radioamatöörien oli työskennelleessään varmistettava vähintään 10 minuutin välein, että paikallinen yleisradioasema lähetti ohjelmaa. Jos asemalta ei tullut lähetystä, myös radioamatöörien oli lopetettava lähettäminen välittömästi.


title: Conelrad

text: Vuosina 1953–1963 kaikissa Yhdysvalloissa myydyissä uusissa yleisradiovastaanottimissa tuli olla taajuusvalitsimeen merkittynä Conelrad-taajuudet 640 kHz ja 1240 kHz sekä väestönsuojelun tunnus tai vähintään kirjaimet CD (Civil Defence, suom. 'väestönsuojelu').


title: Conelrad

text:
1960-luvun alkupuolella mannertenväliset ballistiset ohjukset alkoivat korvata strategiset pommikoneet todennäköisinä ensi-iskun aseina. Ohjukset käyttivät inertiasuunnistusta, mikä teki Conelradin käytännössä tarpeettomaksi. Conelradin korvasi vuonna 1963 uusi hätätiedotusjärjestelmä Emergency Broadcast System. EBS korvattiin vuonna 1997 Emergency Alert System-järjestelmällä.
https://www.oldradio.com/current/bc_conel.htm


title: Henkien talo

text: Henkien talo (, IPA:[săːn pʰráʔ pʰuːm]) on Kaakkois-Aasian maissa Laosissa, Kambodžassa ja Thaimaassa yleinen henkiuskomuksiin liittyvä alttarirakennelma tai kotialttari. Useimmissa taloissa ja liikerakennuksissa on henkien talo yleensä tontin kulmassa. Alttarin sijainti on monesti harkittu tarkkaan käyttäen apuna brahmiinipappia. Henkien talo on useimmiten temppelin tai palatsin muotoon rakennettu pilari. Alttarin tarkoitus on muistaa ja lepyttää maan henkiä, joille tarjotaan juomaa ja ruokaa, ja poltetaan suitsukkeita. Usein henkien talon edessä vietetään lyhyt hartaushetki, jonka aikana toivotaan siunausta ja onnea.


title: Kiovan kansallinen yliopisto

text: Kiovan kansallinen yliopisto, virallisesti "Taras Ševtšenkolle nimetty Kiovan kansallinen yliopisto" (), on arvostettu ukrainalainen yliopisto Ukrainan pääkaupungissa Kiovassa.


title: Kiovan kansallinen yliopisto

text: Yliopisto nimettiin alun perin pyhän Vladimirin, Vladimir Suuren mukaan. Hän oli Kiovan Rusjn hallitsija 980–1015 ja liitti maansa lopullisesti ortodoksisen kirkon piiriin. Tunnuslauseensa ja päärakennuksensa punamustat värit yliopisto on saanut 1782 perustetun pyhän Vladimirin sotilaskunniamerkin punamustasta nauhasta.


title: Kiovan kansallinen yliopisto

text: Yliopistorakennuksen suunnitteli arkkitehti V. I. Beretti, ja sen toteuttamista johti hänen poikansa Alexander Beretti. Rakennuksesta piti suunnittelijan ajatuksen mukaan tulla keltainen, mutta keisarin päätöksellä siitä tuli punainen. Se on rakennettu vuosina 1837–1842. Rakennuksen julkisivu on 145,68 metriä pitkä ja arkkitehtuuriltaan se on neliön muotoinen sulkien sisäänsä puutarhan, jonne pääsee pääsisäänkäynnin kautta. Päärakennuksen eteläpuolella oleva rakennus on rehtorin hallintotoimisto, rektoraatti, jossa hoidetaan opiskelijoihin ja kouluun liittyviä hallinnollisia asioita.


title: Kiovan kansallinen yliopisto

text: Yliopiston punaisen korpuksen lähellä on toinen klassista tyyliä edustava rakennus, keltainen korpus, joka aikaisemmin oli toiminut lukiona. Keltainen rakennus on 1800-luvulta, mutta se ei sisällä sisäpuutarhaa, vaan on arkkitehtuuriltaan neliön muotoinen.


title: Kiovan kansallinen yliopisto

text: Suuren opiskelijamäärän vuoksi suuri osa opiskelijoista on majoitettuna Lomonosovin kadulla kilometrien päässä lähes kaupungin keskustasta sijaitsevista rakennuksista sijaitseviin asuntoloihin, joista kuljetaan johdinautoilla yliopistolle. Yliopiston jatko-opintoja suorittavia asuu lisäksi Kosmonauttien aukion lähellä olevassa Jerevanskaja-kadulla sijaitsevassa asuntolassa.


title: Kiovan kansallinen yliopisto

text: Yliopisto perustettiin 8. marraskuuta 1833 keisari Nikolai I:n ukaasilla ja se aloitti toimintansa 15. kesäkuuta 1834 nimellä pyhän Vladimirin yliopisto. Kulttuuripoliittisena motiivina oli vastustaa Kiovan oppineiston puolalaistumista juuri Puolan kapinan 1830–1831 jälkeen. Tarpeet yliopiston perustamiseksi Ukrainaan olivat olleet olemassa, mutta sen oli pelätty muodostuvan ukrainalaisen kansallistietoisuuden keskukseksi. Koska Länsi-Ukrainassa ja myös idempänä puolalaisuuteen liittyi usein katolilaisuus, liitettiin yliopiston nimeen Kiovan Rusj:n idän kreikkalais-katoliseen piiriin liittänyt Kiovan Rusjin hallitsija Vladimir I Suuri. Yliopiston ensimmäiseksi rehtoriksi asetettiin Moskovan yliopiston professori, filologi ja historioitsija Mihail Aleksandrovitš Maksimovitš.


title: Kiovan kansallinen yliopisto

text: Perustamisvaiheessaan yliopistolla oli 62 opiskelijaa filosofisessa tiedekunnassaan, joka jakautui historiallis-filosofiseen ja fyysillis-matemaattiseen laitokseen. 1835 perustettiin oikeustieteellinen tiedekunta ja 1847 lääketieteellinen tiedekunta. Filosofisen tiedekuntien laitoksista tuli myöhemmin itsenäisiä tiedekuntia, missä kokoonpanossa yliopisto toimi 1920-luvulle saakka suuritta organisatorisitta muutoksitta. 1900-luvun alussa yliopiston opiskelijoiden keskuudessa vallitsi myös yhteiskunnallista radikalismia.


title: Kiovan kansallinen yliopisto

text: Ensimmäisen maailmansodan aikana yliopisto evakuoitiin vuoksiksi 1915–1916 Saratoviin, koska Ukraina oli sotatoimialuetta vaikkakaan Kiovaan eivät saksalaiset tai itävaltalaiset ennättäneet ennen Brest-Litovskin rauhansopimukseen johtanutta hyökkäystä.


title: Kiovan kansallinen yliopisto

text: Yliopisto suljettiin 1918, mutta avattiin uudelleen 29. maaliskuuta 1919. Yliopiston nimi muutettiin 23. huhtikuuta 1919 Kiovan yliopistoksi. 1920 yliopisto organisoitiin uudelleen jakamalla se ylimmän kansanopetuksen Mihai Petrovits Dragomanoville nimetyksi instituutiksi, yhteiskunnallisen opetuksen instituutiksi, ammatillisen opetuksen instituutiksi sekä fysiikan, kemian ja matematiikan instituuttiin.


title: Kiovan kansallinen yliopisto

text: 1. tammikuuta 1933 Ukrainan sosialistisen neuvostotasavallan opetusasiainkansankomissariaatin kollegion asetuksella muodostettiin Ukrainaan valtionyliopistot, joista yksi oli Kiovan valtionyliopisto, jossa oli seitsemän tiedekuntaa. Yliopisto nimettiin Ukrainan kansallisrunoilija Taras Ševtšenkon mukaan 1939, joka oli Pietarin akatemian suoritettuaan toiminut maantieteellis-arkeologisessa komissiossa 1845–1846 yliopistolla. Ševtšenko jouduttiin erottamaan yliopiston palveluksesta Pyhän Kyrilluksen ja Metodiuksen veljeskuntaan kuulumisensan vuoksi. 1939 oli tullut kuluneeksi 125 vuotta kansallisrunoilijan syntymästä.


title: Kiovan kansallinen yliopisto

text: Neuvostoliiton liittymiseen toiseen maailmansotaan mennessä 1941 oli Kiovan valtionyliopisto Neuvostoliiton kolmanneksi suurin yliopisto Moskovan valtionyliopiston ja Leningradin valtionyliopiston jälkeen. Sodan aikana se yhdistettiin joksikin aikaa Harkovan valtionyliopiston kanssa Ukrainan yhdistetyksi valtionyliopistoksi, joka evakuoitiin Kazahstanin Qızılordaan.


title: Kiovan kansallinen yliopisto

text: Yliopiston nimestä poistettiin maininta "valtiollinen" Ukrainan itsenäistymisen jälkeen, vaikka se rahoitukseltaan ja hallinnoltaan edelleen jatkui valtiollisena. Myöhemmin yliopisto nimitettiin Kiovan kansalliseksi yliopistoksi. Nykyään Kiovan kansallisella yliopistolla on 26 000 opiskelijaa, 14 tiedekuntaa ja viisi instituuttia. Kiovan yliopiston klassinen päärakennus on punainen, jonka pielet ovat mustat. Lähellä yliopistolla on myös pienempi keltainen rakennus, jossa 1800-luvulla toimi lukio.


title: Kiovan kansallinen yliopisto

text: Suomi ja Neuvostoliitto solmivat valtiosopimuksen tieteellis-teknis-taloudellisesta yhteistyöstä, minkä seurauksena suomalaisille korkeakoulu- ja yliopisto-opiskelijoille sekä tutkijoille avautui mahdollisuuksia opiskella neuvostoliittolaisissa korkeakouluissa, yliopistoissa ja instituuteissa. Kiova oli yksi Neuvostoliiton ulkomaisten opiskelijoiden opintojen keskuksista Leningradin ja Moskovan ohella.


title: Kiovan kansallinen yliopisto

text: Suomesta Suomen opetusministeriön stipendiaatteja Kiovan valtionyliopistoon lähetettiin lukuvuodeksi vuosittain 20, joista 15 oli kielitieteiden opiskelijoita pääasiassa Tampereen yliopistosta, mutta myös Turun yliopistosta ja Helsingin yliopistosta. Viisi paikkaa oli järjestetty suomalaisille kauppatieteiden ylioppilaille, joista yleensä yksi oli ruotsinsuomalainen ruotsalaisesta korkeakoulusta tai yliopistosta, yksi Svenska handelshögskolanista, kaksi Turun kauppakorkeakoulusta ja yksi Helsingin kauppakorkeakoulusta. Yksi vaihtoon kuuluneista on Finnarin toimitusjohtaja Jukka Hienonen. Myös tutkijavaihtoa oli mm. Tampereen yliopistosta. Tampere on Kiovan ystävyyskaupunki.


title: Kiovan kansallinen yliopisto

text: Valtiostipendiaattien lisäksi myös ystävyysseura Suomi–Neuvostoliitto-Seura järjesti opiskelijoille stipendejä, jotka olivat viiden vuoden pituisia. Ensimmäinen vuosi suoritettiin valmistavassa tiedekunnassa venäjän kielen oppimiseksi ja muu aika opiskeltiin tavanomaisen opetussuunnitelman mukaan. Koska valtion stipendiaatit olivat yliopistossa vain vuoden eivätkä kokonaisen tutkinnon suorittamista varten, kutsuttiin viiden vuoden pituista stipendiä puhekielessä "elinkautiseksi". Ensimmäinen vuosi vietettiin valmistavassa tiedekunnassa, missä varmistuttiin yliopisto-opinnoille riittävästä venäjän kielen taidosta.


title: Kiovan kansallinen yliopisto

text: SKP:n kautta oli myös järjestetävissä valtion stipendipaikkoja, yleensä vuodeksi Kiovan yliopiston kieli-instituuttiin ja viideksi vuotta varsinaista yliopisto-opiskelua varten. SKP:n kautta Kiovan yliopistoon meni vuosittain 5-10 opiskelijaa. Yksi SKP:n välityksellä Kiovan yliopiston kieli-instituutissa valtion stipendillä lukuvuoden opiskellut oli Kimmo Kiljunen vuonna 1970. Muiden vasemmistolaisten puolueiden kuin SKP:n välityksellä tulleita opiskelijoita Kiovan valtionyliopistossa oli runsaasti eri puolilta maailmaa. Länsimaihin kuuluvista maista kuitenkin vielä 1980-luvun lopulla lähettivät Kiovan valtionyliopistoon vain Kreikan ja Portugalin kommunistiset puolueet, ei esimerkiksi vielä verrattain vahva Italian kommunistinen puolue.


title: Kiovan kansallinen yliopisto

text: Neuvostoliiton purkauduttua ja Ukrainan itsenäistyttyä ei enää TTT-sopimuksiin perustuva oppilasvaihto toiminut, koska TTT perustui Neuvostoliiton ja Suomen valtiollisiin sopimuksiin, joiden kansainvälis-oikeudellinen seuraajavaltio oli Venäjän federaatio. Näin ollen TTT ja Neuvostoliitosta johtunut opiskelijavaihto ei enää sitonut itsenäistynyttä Ukrainaa, vaan vaihtoa suoritetaan muin keinoin. Myös Suomi-Neuvostoliitto-Seura pelkistyi Suomen ja Venäjän kansojen ystävyysjärjestöksi, minkä vuoksi kansalaisjärjestöyhteydet Ukrainaan heikkenivät. Tampereen kaupungissa kuitenkin perustettiin Ukrainan ystävyyskaupunkisuhteita varten Ukraina-seura, koska Tampere on Kiovan ystävyyskaupunki. Sama toistui Lahdessa, jonka ystävyyskaupunki on Zaporižžja.


title: Kiovan kansallinen yliopisto

text: Tampereen yliopistosta joitain opiskelijoita käy ulkomaalaisille suunnatun venäjän kielen opetuksen laitoksella opiskelemassa joinain vuosina. Laitoksella on markkinaehtoisesti opiskelemassa mm. iranilaisia ja kiinalaisia.


title: Kiovan kansallinen yliopisto

text: Kiovain kansallinen yliopisto kuuluu Ukrainan arvostetuimpiin. Vuonna 2013 suoritetussa kahdensadan ukrainalaisen yliopiston vertailussa se pisteytettiin Ukrainan toiseksi parhaaksi yliopistoksi. Espanjalainen Webometrics luokitteli yliopiston puolestaan sijaluvulle 1.


Pyhän Kyrilluksen ja Metodiuksen veljeskunta oli 1840-luvulla ukrainalainen salaseura, joka tähtäsi Venäjän keisarikunnan liberalisoimiseen sekä sen muuttamiseen enemmän liittovaltion, federaation kaltaiseksi. Yksi sen jäsenistä oli tuleva Ukrainan kansallisrunoilija Taras Ševtšenko.


title: Le Vernet

text: Le Vernet oli keskitysleiri Ariègen Le Vernet’ssä, Ranskan Pyreneillä. Leiri rakennettiin alun perin kesäkuussa 1918 majoituspaikaksi ensimmäisessä maailmansodassa palvelleille ranskalaisille joukoille, mutta taistelujen lakattua sitä alettiin käyttää saksalaisten ja itävaltalaisten sotavankien sijoituspaikkana.


title: Le Vernet

text:
Sotien välillä leiriä käytettiin armeijan varikkona. Espanjan sisällissodan lopun häämöttäessä helmikuussa 1939 leiri pantiin uuteen käyttöön, ja Espanjan toisen tasavallan kaatumisen jälkeen siitä tuli Francisco Francon armeijoita paenneiden tasavaltalaisten vastaanottoleiri. Tuolloin siellä pidettiin pääasiassa tasavaltalaisen Durruti-divisioonan entisiä sotilaita.
Toisen maailmansodan sytyttyä leirin toimialaa laajennettiin. Sitä käytettiin muun muassa entisten kansainvälisten prikaatien vapaaehtoissotilaiden sekä fasismiin torjuvasti suhtautuneiden älykköjen sijoituspaikkana. Ranskan kaatumisen jälkeen 25. kesäkuuta 1940 natsimyönteisen Vichyn hallituksen viranomaiset ottivat leirin hallintaansa ja päättivät, että siellä säilytettäisiin ”kaikkia julkiselle järjestykselle vaarallisena pidettyjä ulkomaalaisia”.


title: Le Vernet

text: Viimeiset vangit siirrettiin pois Le Vernet’stä Dachaun tuhoamisleirille kesäkuussa 1944. Le Vernet’tä oli tuolloin käytetty parin vuoden ajan pidätettyjen juutalaisten kauttakulkuleirinä. Kaikkiaan leirillä oli vangittuna noin 40 000 henkilöä, ja he edustivat lähes 60 eri kansallisuutta.


title: Tata Nano

text: Tata Nano on maailman halvin auto. Sen suunnitteli 500:n asiantuntijan ryhmä Tata Motorsin tehtailla Intian Länsi-Bengalissa.


title: Tata Nano

text: Nano maksaa Intiassa noin 120 000 rupiaa välillisine veroineen ja toimituskuluineen. Autossa on alumiininen kori. Sen kaksisylinterisen monipistesuihkutuksella varustetun bensiinimoottorin teho on 33 hevosvoimaa (25 kW) Moottorin iskutilavuus on 623 cm³.


title: Tata Nano

text: Auton pituus on 3,1 metriä, leveys 1,5 metriä ja korkeus 1,6 metriä. Auto on nelipaikkainen. Auto on takavetoinen ja neliovinen, ja siinä on nelivaihteinen vaihdelaatikko. De luxe -varustuksella autoon tulee lisäksi vielä ilmastointi ja keskuslukitus.


title: Tata Nano

text: Autoa tuotetaan aluksi vain Intian markkinoille 250 000 kappaleen vuosituotannolla, minkä jälkeen sitä odotetaan saataville myös muille kehittyville markkinoille Latinalaisessa Amerikassa, Kaakkois-Aasiassa ja Afrikassa. Tata kehittää Euroopan markkinoille paremmin varusteltua versiota nimeltä Tata Nano Europa.


title: Tata Nano

text: Noin 1700 dollarin hintainen Tata Nano on puolet halvempi kuin intialainen Maruti 800 ja kiinalainen Chery QQ3Y.


title: Tata Nano

text: Myyntiin tulon jälkeen kuuden auton kerrotaan syttyneen tuleen kesken ajon. Vaikka määrä ei ole 70 000:n kappaleen myyntimäärään suhteutettuna suuri, on Tata luvannut maksutta korjata Nanon sähkö- ja pakokaasujärjestelmiä. Turvallisuutta heikentää myös turvatyynyjen puute: niitä autoon ei saa edes lisävarusteena.


title: Korimalli

text: Korimalli on auton korin mallityyppi. Perinteisin korimalli on ollut nokan, ohjaamon ja takakontin yhdistelmä, jota on kutsuttu sedaniksi tai suomen kielellä joskus konttiperäksi. Monikäyttöisyyden vaatimusten myötä myös muun korimallisia autoja ryhdyttiin valmistamaan, kuten hatchbackejä, joita kutsutaan Suomessa viistoperiksi. Hatchbackeissa takaluukkun mukana aukeaa takaikkuna, mikä mahdollistaa usein 1,5 kuutiometrin tavaratilan takaistuin tai takaistuimet eteenpäin kääntämällä. Tavanomainen sedanin suuri takakontti voi olla yleensä vain 0,5 kuutiometrin tai litroissa mitattuna 500 litran kokoinen.


title: Grini

text: Grini fangeleir oli natsien keskitysleiri, joka sijaitsi norjalaisessa Bærumin kunnassa, Oslon ulkopuolella. Grini rakennettiin alun perin naisten vankilaksi 1939, mutta sitä alettiin käyttää pääasiassa norjalaisten poliittisten vankien sijoituspaikkana 2. toukokuuta 1941.


title: Grini

text: Grinin kautta kulki yhteensä 20 000 vankia, ja enimmillään heitä oli yhtäaikaisesti 5 000. Surmattujen lukumäärää ei tiedetä, vaikkakin Gestapo ja poliisi käyttivät aluetta usein kidutustarkoitukseen, ja ainakin kahdeksan vankia teloitettiin. Brittiläiset purjelentokoneilla lähetetyt ilmakuljetusjoukot, joiden tehtävänä oli tuhota Norsk Hydron raskasvesilaitos (operaatio Freshman), syöksyivät Norjan alueella maahan huonojen sääolosuhteiden takia. Pakkolaskusta selviytyneet siirrettiin Griniin ja teloitettiin. Yleensä teloitukset suoritettiin Akershusin linnassa.


title: Grini

text: Sodan jälkeen vankilaa käytettiin maanpetoksesta tuomittujen norjalaisten säilytyspaikkana, ja sen nimeksi muutettiin "Ilebu". Vankila suljettiin 1950, mutta se avattiin uudelleen 1952 pitkäaikaisvangeille tarkoitettuna laitoksena nimeltä "Ila landsfengsel og sikringsanstalt".


title: Kuumavesipuku

text: Kuumavesipuku (englanniksi "hot water suit") on työsukelluksessa käytettävä erikoissukelluspuku.


title: Kuumavesipuku

text: Kylmyys on eräs sukeltajan pahimpia vihollisia; ongelmaa on ratkottu monin tavoin. Asia menee monimutkaisemmaksi, jos hengityskaasuna on voimakkaasti lämpöä johtava helium: tavallisessa kuivapuvussa sukeltajat kohmettuisivat nopeasti hengiltä.


title: Kuumavesipuku

text: Yksi ratkaisu on käyttää puvun täytekaasuna tiheää ja siis lämpöä eristävää argonkaasua; ratkaisu on vain hankala kypäräpuvun kanssa, koska argon ei sovi hengitettäväksi.


title: Kuumavesipuku

text: Siksi jo varsin varhain kehitettiin kuumavesipuku; se on kuivapuvun sovellus, johon on kaasuliittimen sijasta asennettu kuumavesiventtiili. Puvun sisäpinnalla on erityisen pehmusteen sisälle asennettu reiällinen putkisto, josta kuuma vesi leviää tasaisesti koko keholle. Käytetty vesi poistuu puvun ranteissa ja nilkoissa olevien poistoventtiilien kautta. Puku pitää sukeltajan tasalämpöisenä suurissakin syvyyksissä, joskin ulkopuolinen vuoto saattaa aiheuttaa ongelmia; varsinkin alkuaikana palovammat olivat tavallisia.


title: Kuumavesipuku

text: Puku vaatii erillisen letkuyhteyden pintaan tai sukelluskelloon, mutta koska saturaatiosukellus tehdään liki poikkeuksetta umbilikaalia eli kaapeli-letku-yhdistelmää käyttäen, ei tämä ole ongelma.


title: Kuumavesipuku

text: Nykyään kuumavesipuku on lähes ainoa saturaatiosukelluksessa käytettävä pukutyyppi.


title: Kuumavesipuku

text: Niin sanotut kovat puvut, tunnetuimpana JIM, eivät kuulu saturaatioon: ne ovat oikeastaan raajoilla varustettuja yhden miehen sukellusveneitä, joista muutamissa on jopa itsenäinen potkurein tai vesisuihkupropulsiolla toimiva liikutteluyksikkö. Näitä pukuja käytetään kuten tavallisia kypäräpukuja - tosin syvyyksissä joihin ei tavallisilla välineillä ole mitään asiaa. Hengityskaasuna käytetään saturaatiosta poiketen tavallista ilmaa.


title: Synnyimme lähtemään

text: Synnyimme lähtemään on Pate Mustajärven single vuodelta 1986. Singlellä soittaa Juice Leskisen yhtye Grand Slam (ilman Leskistä).


title: Synnyimme lähtemään

text: A-puolen nimikappale on Juice Leskisen kääntämä Bruce Springsteen -cover "Born to Run". Versiosta tuli Mustajärvelle yksi hänen tunnetuimmista levytyksistään. Sanoittaja Juice Leskinen kertoi, että luvan saaminen käännökseen oli työn takana. Springsteen halusi nähdä käännöksen ensin ja jotta hän jotain siitä ymmärtäisi, Leskisen piti kääntää suomennoksensa Brucelle englanniksi. Tällöin hän luonnollisesti lähetti alkuperäisen tekstin, sillä sanoitushan on hyvin tarkka käännös. Springsteen oli tyytyväinen ja lupa heltisi. Myös Mustajärven Popeda-yhtye on esittänyt kappaletta keikoillaan.


title: Synnyimme lähtemään

text: Singlen B-puolella on vanha iskelmä-klassikko "Sen voi vain aavistaa" (- Love Was On Your Mind -), jonka käänsi Kari Tuomisaari jo 1960-luvulla.


title: Synnyimme lähtemään

text: Single nousi Suomen virallisen singlelistan sijalle 8.


title: Synnyimme lähtemään

text: A-puoli


title: Synnyimme lähtemään

text: B-puoli


title: Harry Alfthan

text: Harry Uno Alfthan (13. lokakuuta 1884, Vaasa – 26. tammikuuta 1955, Helsinki) oli suomalainen ratsuväenupseeri ja kenraalimajuri.


title: Harry Alfthan

text: Harry Alfthanin vanhemmat olivat eversti Ernst Alfthan ja Ingeborg Maria Wolff. Alfthan meni Suomen kadettikouluun 1900, valmistui ylioppilaaksi 1904 ja siirtyi Keisari Nikolain ratsuväkiopistoon 1902 ja valmistui kornetiksi 1908.


title: Harry Alfthan

text: Venäjän armeijassa Alfthan yleni luutnantiksi 6. Kljastitsyn husaarirykmentissä, jossa palveli ensimmäiseen maailmansodan ajan. Hän yleni ratsumestariksi 1917.


title: Harry Alfthan

text: Venäjän lokakuun vallankumouksen jälkeen Alfthan liittyi Ukrainan armeijaan Kaarlo Kivekkään johtamaan divisioonaan ja osallistui taisteluihin venäläisiä vastaan ja yleni everstiluutnantiksi helmikuussa 1918.


title: Harry Alfthan

text: Hän palasi Suomeen ja liittyi armeijaan majurina sisällissodan jälkeen 5. elokuuta 1918 ja toimi Hämeen ratsurykmentin komentajan apulaisena. Sotien välisen aikana Alfthan komensi hyökkäysvaunurykmenttiä 1919–1921 ja palveli Uudenmaan rakuunarykmentin komentajan apulaisena 1921–1927. Ratsuväkiprikaatin esikuntapäällikkönä hän oli 1927–1928. Uudenmaan rakuunarykmenttiä hän komensi vuodesta 1928 alkaen.


title: Harry Alfthan

text: Talvisodan aikana Alfthan toimi Uudenmaan rakuunarykmentin komentajana Karjalankannaksella ja ratsuväkiprikaatin komentajana Laatokan pohjoispuolella. Hän sai ylennyksen kenraalimajuriksi hiukan ennen jatkosotaa 6. kesäkuuta 1941. Sodan loppuajan hän oli Helsingin varuskunnan päällikkö. Alfthan erosi armeijasta sodan jälkeen 1946. Alfthan oli korkeimman oikeuden sotilasjäsen 1941–1954. Hän kuoli Helsingissä 1955.


title: Kotisynnytys

text: Kotisynnytys on synnytys joka tapahtuu kotona, yleensä äidin kotona. Monesti, mutta ei välttämättä aina, paikalla on kätilö. Kotisynnytys oli pitkään vallitseva synnytyksen muoto, mutta 1900-luvun kuluessa siitä tuli entistä harvinaisempi terveydenhuollon menetelmien ja saatavuuden parantuessa. Kehityksen myötä lasten synnytyskuolleisuus on länsimaissa laskenut noin yhteen tapaukseen sadasta. Kotisynnytys on edelleen hyvin yleinen kehitysmaissa. Joissakin länsimaissa merkittävä vähemmistö synnytyksistä tapahtuu kotona, esimerkiksi Alankomaissa noin kolmasosa. Suomessa kotona syntyy kymmenisen lasta vuodessa. Alankomaissa lapsikuolleisuus synnytyksissä on 4,59 kuolemaa 1000 synnytystä kohti. Suomessa vastaava luku on 3,43.


title: Kotisynnytys

text: Alan erikoislääkäreiden suomalaisten järjestöjen mukaan kotisynnytyksiä tulisi välttää. Synnytyslääkäreiden ja vastasyntyneisiin erikoistuneiden lääkäreiden mukaan kotisynnytykseen liittyy äidin ja lapsen terveyttä tai henkeä uhkaavia riskejä, jotka sairaalaympäristössä olisi torjuttavissa. Lisäksi lapsella voi olla välitöntä hoitoa synnytyksen jälkeen tarvitseva vakava sairaus tai rakennepoikkeavuus, vaikka itse synnytys sujuisikin ongelmitta. Näistä syistä johtuen Suomen neonatologit ja Suomen Perinatologinen seura ovat puheenjohtajistonsa yhteisessä kannanotossa vahvasti kehottaneet hakeutumaan kaikkia synnytyksiä varten sairaalaan, jos suinkin mahdollista. Perinatologit (synnytysten erikoislääkäri) ja neonatologit (vastasyntyneisiin erikoistunut lääkäri) toteavatkin ainoan turvallisen synnytyspaikan olevan sairaalan, koska siellä on asianmukaiset valvontamahdollisuudet synnytyksen aikana, hätäkeisarinleikkausvalmius ja ympärivuorokautinen lastenlääkäripäivystys. TAYS:in osastonylilääkäri Outi Tammelan ja HYKS:in apulaisylilääkäri Mika Nuutilan mukaan näyttöä kotisynnytysten turvallisuudesta ei "missään nimessä voida väittää olevan olemassa". Heidän mukaansa turvallisen kotisynnytyksen järjestämiseksi kotiin "pitäisi siirtää koko sairaala, jotta äkillisistä hätätilanteista voitaisiin selvitä". Ainoa oikea suhtautumistapa kotisynnytyksiin onkin heidän mielestään "nollatoleranssi".


title: Kotisynnytys

text: Vuonna 2009 Alankomaissa tehdyssä suurtutkimuksessa, jossa tarkasteltiin 530 000 synnytystä, todettiin kotisynnytyksen olevan vähäisen riskin tapauksissa yhtä turvallinen kuin sairaalasynnytyksen, kunhan terveydenhuoltojärjestelmä tukee kotisynnytyksiä huolehtimalla siitä, että riittävä määrä ammattitaitoisia kätilöitä ja kunnollinen kuljetusjärjestelmä ovat saatavilla. Noin viidessä prosentissa vähäisen riskin synnytyksistä ilmenee komplikaatioita.


title: Kotisynnytys

text: Joissain tapauksissa riskit saattavat olla sairaalassa suurempia. Puudutuksiin ja leikkauksiin liittyy lisääntyneitä riskejä, mutta silti näitä tehdään sairaaloissa mukavuussyistä. Ne ovat kuitenkin vapaaehtoisia myös sairaalassa. Kanadassa vuonna 2009 tehdyn tutkimuksen mukaan kotisynnyttäneillä äideillä oli vähemmän synnytyskanavan repeämiä tai verenvuotoa verrattuna sairaalassa synnyttäneisiin.


title: Kotisynnytys

text: Helsingin yliopistossa vuonna 2001 tarkastetun STAKESin tutkijalääkäri Kirsi Viisaisen väitöskirjan "Synnytyshoidon valintoja – missä voi synnyttää" mukaan kotisynnytyksiin suhtauduttiin usein kielteisesti neuvoloiden tai synnytyssairaaloiden tahoilta. Suomessa jopa 6% haluaisikin synnyttää kotona, mutta tällä hetkellä terveydenhuoltojärjestelmä ei tätä valintaa juurikaan tue.


title: Kotisynnytys

text: Myös maailmalla mielipiteet kotisynnytyksen turvallisuudesta jakautuvat. Yhdysvaltain, Australian ja Uuden-Seelannin gynekologi- ja synnytyslääkärikoulut vastustavat kotisynnytyksiä, kun taas Royal College of Obstetrics and Gynaecology -koulu Britanniassa tukee kotisynnytystä alhaisen riskin tapauksissa. Myös Britannian, Kanadan, Australian ja Uuden-Seelannin kätilökoulut tukevat kotisynnytystä.


title: Kotisynnytys

text: Midwifery-lehdessä vuonna 2018 julkaistun meta-analyysin mukaan vähäriskisimmissä kotisynnytyksissä vastasyntyneiden kuolleisuus ei ollut merkitsevästi korkeampi kuin sairaaloissa. Sama koski kohtukuolemia. Synnytyskeskuksien kuolleisuus ja kohtukuolemat olivat keskimäärin 87 % ja 66 % sairaaloiden luvuista, mutta siinäkään ei ollut tilastollisesti merkitsevää eroa. Katsauksessa tarkasteltiin vain rikkaiden maiden tutkimuksia, joissa potilas oli vähän ennen synnytystä valinnut kotisynnytyksen ja tutkijat arvioivat riskit mataliksi selkein kriteerein. Eräissä muissa meta-analyyseissä on valitettu käytettävissä olevien tutkimusten riittämätöntä vertailukelpoisuutta tai laatua.


title: Kotisynnytys

text: Mainitussa artikkelissa ei otettu kantaa siihen, valitsevatko niistä synnyttäjistä, joilla ei ole tutkimuksessa käytettyä riskitekijää, sairaalasynnytyksen useammin ne, joilla on muuten korkeampi riski (itsevalinta).


title: Kotisynnytys

text: Suomessa välimatkat sairaalaan voivat olla pidempiä kuin Alankomaissa, ja näin ollen riskit suurempia. Suomessa myös kätilön saaminen kotisynnytykseen saattaa olla hankalaa. Koska Suomessa ja useimmissa muissa maissa äiti saa itse valita synnytyspaikkansa, on äidin vastuu tässä asiassa keskeisin.


title: Kotisynnytys

text: Vuonna 2007 kaksoset kuolivat suunnitellussa kotisynnytyksessä Helsingissä. Asiantuntijat olivat varoittaneet synnyttämästä kotona. Poliisi selvitti, oliko syytä epäillä rikosta.


title: Mediuutiset

text: Mediuutiset on vuonna 1998 perustettu terveydenhuollon sitoutumaton uutislehti. Se on suunnattu erityisesti lääkäreille, apteekkialan ammattilaisille ja terveydenhuollon päättäjille.


title: Mediuutiset

text: "Mediuutiset" julkaisee 35 numeroa vuodessa, ja sen osoitteellinen jakelulevikki on noin 23 000 kappaletta.


title: Mediuutiset

text: Lehtikonsepti syntyi 1994, jolloin perustettiin "Dagens Medicin" Ruotsiin. Nykyisin Medicine Today Internationaliin kuuluvat myös sisarlehdet Tanskassa, Norjassa ja Puolassa.


title: Mediuutiset

text: "Mediuutiset"-lehden omisti puoliksi Medicin Today International (Bonnier) ja suomalaisia ammattilehtiä kustantava Talentum, kunnes se myytiin kokonaan Alma Medialle kesäkuussa 2017.


title: Ajan päivin, ajan öin (kappale)

text: Ajan päivin, ajan öin on Pate Mustajärven single ja samannimisen albumin nimikappale vuodelta 2005. Sen on säveltänyt Yö -yhtyeestä tuttu Olli Lindholm ja sanoittanut Pauli Hanhiniemi (mm. Kolmas Nainen). Kappale tehtiin alun perin mittatilaustyönä Kaukokiidolle, ja se soi pitkin vuotta 2005 Kaukokiidon radiomainoksessa Iskelmäradiossa ja Radio Novassa. Laulu julkaistiin singlenä 9. helmikuuta, ja siitä on tullut yksi tunnetuimpia Mustajärven hittejä. Kappale nousi Suomen virallisen listan kahdeksannelle sijalle.


title: Ajan päivin, ajan öin (kappale)

text: Kappaleesta tehtiin myös musiikkivideo, joka näytettiin 10. huhtikuuta 2005 Levyraati -ohjelmassa. Video voitti yleisöäänestyksen.


title: Ajan päivin, ajan öin (kappale)

text:
Musiikkityyliltään "Ajan päivin, ajan öin" on eräänlainen sekoitus country-, iskelmä- ja rautalankamusiikkia.
__notoc__


title: Unioninkatu

text: Unioninkatu () on Helsingin vanhan keskustan keskeisimpiä katuja. Se ulottuu Tähtitorninmäeltä Pitkällesillalle ja on noin 1,5 kilometrin pituinen. Sen eteläosa Esplanadille saakka sijaitsee Kaartinkaupungissa, pohjoisosa taas on Kruununhaan ja Kluuvin rajana.


title: Unioninkatu

text: Unioninkadun suorana jatkeena etelässä on lyhyt, Helsingin yliopiston Observatorion eli tähtitornin portille johtava Kopernikuksentie. Pitkänsillan pohjoispuolella Unioninkadun suorana jatkeena on Siltasaarenkatu, joka johtaa Kallion kirkolle. Yhdessä nämä kolme katua muodostavat 2,5 kilometrin pituisena Helsingin kantakaupungin pisimmän suoran katulinjan, niin sanotun Unioninakselin.


title: Unioninkatu

text: Unioninkadun eteläpään varrella Tähtitorninmäen puiston reunassa ovat Saksalainen kirkko ja Helsingin ruotsalainen normaalilyseo.


title: Unioninkatu

text:
Helsingin Kauppatori rajoittuu länsipäässään Unioninkatuun, joka erottaa sen Esplanadin puistosta. Hieman pohjoisempana Unioninkatu kulkee myös Senaatintorin länsireunaa pitkin, jossa sen varrella on Helsingin yliopiston päärakennus.
Senaatintorin ja Kaisaniemen liikenneympyrän välisellä osuudella Unioninkadun varrella on ainoastaan julkisia rakennuksia, josta valtaosa on Carl Ludvig Engelin suunnittelemia. Välittömästi torin pohjoispuolella Unioninkadun varrella ovat vastakkaisilla puolilla Kansalliskirjasto ja Helsingin tuomiokirkko, jonka varsinainen pääovi on sekin Unioninkadun, ei siis Senaatintorin puolella. Tuomiokirkon pohjoispuolella on ortodoksinen Pyhän Kolminaisuuden kirkko. Sen jälkeen Unioninkadun molemmilla puolilla on entisiä sairaalarakennuksia, jotka (muun muassa Topelia) ovat nykyisin yliopiston käytössä ja muodostavat osan Helsingin yliopiston keskustakampusta. Myös Metsätalo on Unioninkadun varrella.


title: Unioninkatu

text: Unioninkadun pohjoispää Kaisaniemen liikenneympyrästä Pitkällesillalle on vilkas liikenneväylä ja muodostaa yhdessä Kaisaniemenkadun sekä Siltasaarenkadun eteläosan kanssa osan Hakaniemeen ja edelleen Hämeentielle johtavaa väylää. Sitä pitkin kulkevat useat raitiolinjat sekä kaikki Rautatientorilta Helsingin pohjois- ja koillisosiin ja Itä-Vantaalle johtavat bussilinjat. Tämä osa Unioninkatua on leveämpi kuin kadun muut osat. Tällä kohdalla Unioninkadulta on myös pääportti Helsingin yliopiston kasvitieteelliseen puutarhaan.


title: Unioninkatu

text: Raitiolinja 2 kulkee Unioninkatua pitkin myös Senaatintorilta Kauppatorille. Tämä osa katua on kuitenkin yksisuuntainen, ja päinvastaiseen suuntaan ne kulkevat idempänä sijaitsevaa kapeaa Katariinankatua pitkin.


title: Unioninkatu

text:
Unioninkadun keskiosa, suunnilleen nykyisen Kauppatorin ja Senaatintorin välillä, oli olemassa jo 1600-luvulla sen jälkeen, kun Helsinki oli siirretty Vironniemelle. Sen nimenä oli tuolloin Västra Kyrkogatan (Läntinen Kirkkokatu), koska se kulki silloisen
kirkon, myöhemmin Ulrika Eleonoran kirkon ohi. Tuolloinen keskustasta pohjoiseen, nykyiselle Hämeentielle johtanut katu sijaitsi kuitenkin idempänä, osittain nykyisen Snellmaninkadun paikalla ja oli mutkitteleva.


title: Unioninkatu

text:
Kun Johan Albrecht Ehrenström vuonna 1812 laati Suomen pääkaupungiksi määrätylle Helsingille uuden asemakaavan, tuli Unioninkadusta keskeinen katu, joka johti Pitkältäsillalta viivasuorana etelään, silloiselle Ulriikaporinvuorelle (nyk. Tähtitorninmäelle) saakka. Samalla kadun eteläpäähän päätettiin rakentaa tähtitorni. Nimensä katu sai, kun keisari Aleksanteri I kävi Helsingissä 1819 ja saapui kaupungin keskustaan tätä katua pitkin. Silloin Helsingin kaupungin johto esitti, että kadulle annettaisiin keisarin mukaan nimi Aleksanterinkatu ja että eräälle siitä itään johtavalle poikkikadulle hänen puolisonsa Elisabetin mukaan nimi Elisabetinkatu. Keisari kuitenkin määräsi, että sille oli annettava nimi Unioninkatu Porvoon valtiopäivillä vahvistetun Suomen ja Venäjän unionin kunniaksi. Elisabetinkadun nimen hän kuitenkin hyväksyi, ja sillä on vielä nykyisinkin ruotsiksi nimi Elisabetsgatan, suomeksi kuitenkin Liisankatu. Nimi
Aleksanterinkatu annettiin myöhemmin 1833 eräälle sen poikkikadulle..


title: Unioninkatu

text: Suomen itsenäisyyden alkuaikoina Unioninkadun nimeä vaadittiin yleisesti muutettavaksi. Sille ehdotettiin muun muassa nimiä Itsenäisyydenkatu ja Yliopistonkatu. Muutosehdotuksia ei kuitenkaan toteutettu.


title: Unioninkatu

text: Kauppatorin ja Senaatintorin välinen osa Unioninkatua oli 1800-luvun lopulla Helsingin huomattavin kauppakatu. Sen varrella sijaitsi muun muassa Stockmannin tavaratalo Kiseleffin talossa, jossa myöhemmin oli vain kaupungin virastoja, mutta nykyisin kauppakeskus.


title: Markkinaselluloosa

text: Markkinaselluloosa on selluloosaa, jota selluloosaa valmistava tehdas ei anna samaan yhtiön sisällä paperin tai kartongin valmistukseen tai myy yhtymän sisäisillä kaupoilla saman konsernin muille yrityksille tai yhteistyökumppanin yrityksille. Koska selluloosan hinta vaihtelee jyrkästi, on monissa paperiteollisuusyhtymissä hintariskiä jaettu siten, että osa selluloosasta tuotetaan itse omaa tuotantoa varten ja osa ostetaan tai myydään.


title: Markkinaselluloosa

text: On olemassa myös kahden tai useamman paperiteollisuusyhtiön yhteisyrityksiä, joilla ei ole omaa selluloosan jatkojalostusta paperiksi tai kartongiksi, vaan ne tuottavat selluloosaa ensisijaisesti omistaville emoyrityksilleen ja toissijaisesti myyntiin markkinaselluloosaksi. Tällainen selluloosaa valmistava yhteisyritys on esimerkiksi UPM-Kymmenen ja Metsäliitto-konsernin Metsä-Botnia.


title: Jeff Piccard

text: Jeff Piccard (s. 16. joulukuuta 1976 Les Saisies, Ranska) on ranskalainen entinen alppihiihtäjä.


title: Jeff Piccard

text: Kaudella 2007-2008 hän toimi Rukan alppikoulussa Kuusamossa valmentajana. Kilpailijaurallaan hän oli maailmancupissa parhaimmillaan 11. Park Cityn suurpujottelussa marraskuussa 1996. Nuorten MM-kilpailuissa hän saavutti pronssia suurpujottelussa Vossissa 1995. Hänellä on myös useita Ranskan mestaruusmitaleja suurpujottelussa ja supersuurpujottelussa. Kuusamossa hän aloitti työnsä syksyllä 2007.


title: Suomen Kansanterveysyhdistys

text: Suomen Kansanterveysyhdistys ry – Folkhälsoföreningen i Finland rf on suomalainen eri kansanterveysjärjestöjen yhteistoimintaelin. Yhdistyksen jäsenjärjestöjä ovat Lastentautien tutkimussäätiö, Suomen Mielenterveysseura,  Suomen Sydänliitto, Vanhustyön keskusliitto.


title: Suomen Kansanterveysyhdistys

text: Suomen Kansanterveysyhdistys ry on perustettu vuonna 1969 . Yhdistys on merkittävä vapaaehtoista työtä tekevien kansalaisjärjestöjen yhteistoimintaelin, joka edistää kansanterveystyötä Suomessa. Saaduilla varoilla kyetään jäsenjärjestöjen kautta valtakunnallisesti tukemaan lasten terveyttä ja sen tutkimusta, mielenterveystoimintaa, sydäntautien ennaltaehkäisyä, tutkimusta ja hoitoa sekä vanhusten terveyden edistämistä ja huoltoa.


title: Suomen Kansanterveysyhdistys

text: Suomen Kansanterveysyhdistys ry perustettiin neljän vapaaehtoista kansanterveystyötä tekevän kansalaisjärjestön yhteishankkeena. Kansanterveysyhdistyksen tarkoituksena ei ole harjoittaa kansanterveystyötä itsenäisesti, vaan jäsenjärjestöjensä kautta. Näin ollen yhdistyksen keskeisenä tehtävänä on ollut alusta alkaen varainhankinta jäsenjärjestöille.


title: Suomen Kansanterveysyhdistys

text: Kansanterveysyhdistyksen tarkoituksena ei ole harjoittaa kansanterveystyötä itsenäisesti, vaan jäsenjärjestöjensä kautta. Näin ollen yhdistyksen keskeisenä tehtävänä on ollut alusta alkaen varainhankinta, joskin senkin on yleensä haluttu kytkeytyvän jollain tavalla varsinaiseen kansanterveystyöhön.


title: Suomen Kansanterveysyhdistys

text: Kansanterveysyhdistyksen varainhankinta keskittyi alkuvuosina uusien sairaalakahvioiden hankkimiseen ja hoitamiseen. Varainhankinnan toiminnalle luotiin paremmat edellytykset vuonna 1977, jolloin yhdistys hyväksyi sääntömuutoksella oikeuden harjoittaa kahvio- ja kioskitoiminnan ohella myös muuta lain sallimaa liiketoimintaa.


title: Suomen Kansanterveysyhdistys

text: Vuotta myöhemmin Kansanterveysyhdistyksen toiminta alkoi kehittyä ja laajentua, mikä edellytti tehokkaampaa hallintoa ja tiiviimpää yhteistyötä. Päädyttiin vuokraamaan uudet toimitilat Arkadiankatu 21 B:stä, missä yhdistyksen keskustoimisto yhä edelleen sijaitsee.


title: Suomen Kansanterveysyhdistys

text: Kaiken kaikkiaan Kansanterveysyhdistyksen toiminnan kehityksestä 1980-luvulla voidaan todeta, että se oli positiivisessa mielessä tasaista ja varmaa. Yhdistyksen talous oli saatu tasapainoon ja vakavaraiselle pohjalle.


title: Suomen Kansanterveysyhdistys

text: 1990-luvulla toteutui vihdoin pyrkimys laajentaa kahviotoimintaa sairaaloiden ja muiden laitosten ulkopuolelle, kun 1994 perustettiin uusi, muusta kahviotoiminnasta erillinen, Kansanterveysyhdistyksen kokonaan omistama ravintolayhtiö Kanresta Oy. Kanrestan liikevoitto käytetään jäsenjärjestöjen hyväksi.


title: Suomen Kansanterveysyhdistys

text: 1990-luvun puolivälissä yhdistys alkoi harjoittaa yhteistyötä telemarkkinointiyritysten kanssa koskien lähinnä yrityksille suunnattua suoramyyntiä. Marraskuussa 1998 hallitus hyväksyi ajatuksen puhelinvarainhankinnan organisoimiseksi omaksi toiminnaksi, ja maaliskuussa 1999 yhdistyksellä oli oma varainhankintatoimisto Helsingissä .


title: Suomen Kansanterveysyhdistys

text: Varainhankintatoimiston perustaminen onnistui hyvin ja sen toiminta oli alusta lähtien kannattavaa. Hyvin alkaneen oman varainhankinnan tueksi päätettiin perustaa vuosikymmenen lopulla Kantele Varainhankinta Oy. Sen tarkoituksena on tarjota tuotemyyntipalveluja muille sosiaali- ja terveysalan järjestöille ja 2000-luvun puolivälistä lähtien myöskin contact center -palveluja sekä yhteisöille että yrityksille.


title: Suomen Kansanterveysyhdistys

text:
Varainhankintatoiminnan laajentuminen ja kehittyminen on merkinnyt erityisesti 1990-luvun jälkipuoliskolla sekä 2000-luvulla
Kansanterveysyhdistyksen talouden voimakasta kasvua ja tämä on luonnollisesti merkinnyt lisää resursseja varsinaiseen toimintaan eli kansanterveystyön tukemiseen.


title: Suomen Kansanterveysyhdistys

text: Yhdistys tekee kansanterveystyötä jäsenjärjestöjensä Lastentautien tutkimussäätiön, Suomen Mielenterveysseuran, Suomen Sydänliiton ja Vanhustyön keskusliiton kanssa kiinteässä yhteistyössä.


title: Suomen Kansanterveysyhdistys

text:
Kansanterveysyhdistys jäsenjärjestöineen tukee mielenterveyttä edistävää työtä, antaa terveyden- ja sairaanhoitohenkilöstölle
täydennyskoulutusta sekä antaa kriisiapua, ehkäisee sydän- ja verisuonitauteja tuottamalla sydänsairauksiin liittyvää materiaalia ja järjestämällä siihen liittyvää koulutusta sekä tukee vanhustyön kehittämistä.


title: Suomen Kansanterveysyhdistys

text:
Kansanterveysyhdistys tukee vanhuksien ja pitkäaikaissairaita hoitavien omaisten parissa tehtävää työtä, tuottaa aineistoa ja koulutusta vanhustyöhön, osallistuu useiden sairauksien aiheuttamien ongelmien hoitoon sekä jälkihoitoon ja kuntoutukseen jäsenjärjestöjensä kautta.
Yhdistys tukee edelleen kansanterveyteen ja erikoisesti keskosiin ja vastasyntyneisiin sekä lasten hyvinvointiin liittyvää tutkimusta.


title: Suomen Kansanterveysyhdistys

text: Yhdistyksen painopistealueita ovat sairauksien ehkäisy ja kriisi- ja ensiavun antaminen ja kuntoutus sekä vanhusväestön elämänlaadun ja hyvinvoinnin edistäminen. Täten tuotetaan koulutusaineistoa sydän- ja verisuonisairauksista, mm. sepelvaltimotaudista ja verenpaineen hoidosta ja järjestetään niihin liittyvää koulutusta.


title: Suomen Kansanterveysyhdistys

text: Kansanterveysyhdistyksen varainhankinta keskittyi alkuvuosina sairaalakahvioiden hankkimiseen ja hoitamiseen. Varainhankinnan toiminnalle luotiin paremmat edellytykset vuonna 1977, jolloin yhdistys hyväksyi sääntömuutoksella oikeuden harjoittaa kahvio- ja kioskitoiminnan ohella myös muutakin lain sallimaa liiketoimintaa. Vuonna 1994 kahviotoimintaan perustettiin Kanresta Oy.


title: Suomen Kansanterveysyhdistys

text: 1990-luvun puolivälissä yhdistys alkoi harjoittaa yhteistyötä telemarkkinointiyritysten kanssa koskien lähinnä yrityksille suunnattua suoramyyntiä. Yhdistys avasi oman varainhankintatoimiston Helsinkiin vuonna 1999. Tämän jälkeen avattiin Joensuun toimisto vuonna 2000 ja viimeiseksi on avattu Jyväskylän toimisto vuonna 2003. Näistä toimipisteistä toteutetaan varainhankintaa puhelimitse, ilman ulkopuolisia alihankkijoita. Vuosikymmenen lopulla perustettiin varainhankintaan oma yhtiö, Kantele Varainhankinta Oy. Sen tarkoituksena on tarjota tuotemyyntipalveluja ja ajanvarauspalveluja muille sosiaali- ja terveysalan järjestöille sekä yrityksille.


title: Uhka (vuoden 2006 elokuva)

text: Uhka (ranskaksi "Ils") on ranskalainen kauhuelokuva vuodelta 2006. Sen ohjasivat David Moreau ja Xavier Palud.


title: Uhka (vuoden 2006 elokuva)

text: Olivia Bonamy esittää nuorta opettajaa Clementineä, joka on vastikään muuttanut Ranskasta idylliseen maalaiskartanoon lähellä Bukarestia miesystävänsä Lucasin (Michaël Cohen) kanssa. Pariskunta herää keskellä yötä outoihin ääniin ja joutuu muukalaisten hyökkäyksen kohteeksi.


title: Uhka (vuoden 2006 elokuva)

text: Elokuvan alussa todetaan sen perustuvan tositapahtumiin, mutta itse asiassa Moreau ja Palud kirjoittivat sen Tšekkoslovakiassa kuulemansa itävaltalaisparin kokemuksista kertovan tarinan perusteella.


title: Alppihiihdon maailmanmestaruuskilpailut 1962

text: 17. alppihiihdon maailmanmestaruuskilpailut järjestettiin Ranskan Chamonix’ssa 10.–18. helmikuuta 1962.


text: Isäntämaa


title: Ekofeminismi

text: Ekofeminismi on 1970-luvulla syntynyt feminismin haara, filosofinen ja yhteiskunnallinen liike, joka pyrkii yhdistämään ympäristötietoisuuden ja feminismin. Ekofeministien mukaan naisten alistamisen ja luonnon tuhoamisen välillä on merkittävä yhteys sillä kaiki alistamisen muodot toimivat verkkomaisessa suhteessa toisiinsa ja niiden taustalla toimivat samat mekanismit. Ekofeministit kiinnittävät huomiota yhteiskunnan epätasa-arvoisiin valta-asetelmiin, kuten rasismiin, spesismiin sekä teollisuus- ja kehitysmaiden suhteisiin.


title: Ekofeminismi

text: Ranskalainen ekofeministi Françoise d’Eaubonne (1920–2005) toi esiin sanan ekofeminismi vuonna 1974 julkaisemassaan kirjassa "Le Féminisme ou la mort". Siitä lähtien, ekofeminismi sana on liitetty naisten ja luonnon alistamista vastaan käytyyn kamppailuun. Ekofeministisen ajattelun mukaan kaikki alistaminen on samankaltaista. Ekofeministi Sheila Collins on sanonut, että rasismi, seksismi, luokkariisto ja ekologinen hävitys ovat neljä toisiinsa kiinnittynyttä pilaria, joiden päällä patriarkaatin rakenne lepää. Feminismi pyrkii lopettamaan naisen välineellistämisen. Ekofeminismi laajentaa kamppailun koskemaan myös eläinten ja muun luonnon oikeuksia.


title: Ekofeminismi

text: Sorron taustalla toimivan ideologian ydin on käsitys järjen vallasta luonnon yli, jolloin alistetut ryhmät sekä naisellistetaan että naturalisoidaan. Tämän käsityksen perustan muodostavat länsimaista ajattelua jäsentävät dualismit kuten järki/tunne, mies/nainen, mieli/ruumis, yhteiskunta/luonto. Myös ympäristökriisin katsotaan nousevan näistä dualismeista, joten niiden tarkastelu, esiinkaivaminen ja purkaminen ovat yksi tärkeä osa ekofeminististä projektia.


title: Ekofeminismi

text: Ekofeminismi uskoo muutoksen mahdollisuuteen feminiinien arvojen avulla, joita ovat muun muassa huolenpito, vastuu ja toisista välittäminen. Ekofeminismi pyrkii myös tekemään näkyväksi julkisten instituutioiden mielikuvapolitiikan luonnottomuuden ja piilo-ohjelmallisuuden. Ekofeministit suhtautuvat kriittisesti sellaisiin kielikuviin, joissa luontoa on ”hallittava”, jossa sen salat ja ”mysteerit” on paljastettava ja jossa se on valjastettava ihmisen käyttöön. Luonnontieteellinen kielikuvasto on täynnä alistamismetaforia, joihin on sisäänrakennettu sukupuolistettuja metaforia.


title: Ekofeminismi

text: Kaikki ekofeministiset koulukunnat kannattavat neljää periaatetta, jotka painottavat kokonaisvaltaisuutta, ihmisen ja luomakunnan kaikkien olioitten keskinäistä riippuvuutta ja vastavuoroisuuden merkitystä, tasa-arvoa ja dynaamisen prosessin merkitystä osana maailmanparannuksen evoluutiota. Ekofeminismi on kaikkien, niin luomakunnan, kuin miesten, naisten ja lapsienkin asialla. Oulun yliopiston professori Kaarina Kailo on tuonut ekofeminismin yhteydessä esiin käsitteen "Ekososiaalinen uusi kosmologia". Hänen mukaansa maailma tarvitsee uuden imaginäärisen järjestelmän ("imaginary order"), joka edistäisi ekologista ja sosiaalista kestävää kehitystä. Järjestelmän arvoiksi hän esittää ekofeministisiä teesejä, joita ovat; omavarainen hoiva- ja lahjatalous, tietoinen kulutuskriittinen elämäntapa, luomuarvot, luomunaiseus, luomumiehisyys väkivallan ja herruusideologian tuolla puolen.


title: Alppihiihdon maailmanmestaruuskilpailut 1958

text: 15. alppihiihdon maailmanmestaruuskilpailut järjestettiin Itävallan Bad Gasteinissa 2.–9. helmikuuta 1958.


text: Isäntämaa


title: Jim Gilmore

text: James Stuart ”Jim” Gilmore III (s. 6. lokakuuta 1949 Richmond) on Virginian kuvernöörinä toiminut republikaanipoliitikko.


title: Jim Gilmore

text: Vuonna 1997 Gilmore, joka vuonna 1993 oli valittu Virginian oikeusministeriksi, voitti vastaehdokkaansa Don Beyerin Virginian kuvernöörinvaaleissa. Hän toimi kuvernöörinä vuoteen 2002. Hän pyrki republikaanien presidenttiehdokkaaksi vuoden 2008 vaaleihin, mutta vetäytyi ehdokaskilpailusta jo kesällä 2007, ennen esivaaleja. Vuonna 2008 hän oli ehdolla Yhdysvaltain senaattiin Virginiasta, mutta hävisi vaalit Mark Warnerille.


title: Dieter Boden

text: Dieter Boden on saksalainen diplomaatti, Euroopan turvallisuus- ja yhteistyöjärjestön vaalitarkkailun johtaja, joka sitä ennen palveli 2002–2005 Saksan liittotasavallan suurlähettiläänä Euroopan turvallisuus- ja yhteistyöjärjestössä.


title: Dieter Boden

text: Boden antoi henkilökohtaisen lausunnon Frankfurter Rundschaulle, jossa hän totesi Euroopan turvallisuus- ja yhteistyöjärjestön vaalitarkkailun aikaisemmat myönteiset arviot vääriksi sekä epäili väärinkäytöksiä Georgian presidentinvaalien ääntenlaskennassa tammikuussa 2008.


title: Mattatias

text: Mattatias () oli juutalainen ylipappi, joka oli Juudas Makkabin isä ja yksi Makkabilaiskapinan johtajista. Hänestä on kerrottu Ensimmäisessä makkabilaiskirjassa. Kapina alkoi hänen kieltäydyttyään uhraamasta kreikkalaisille jumalille.


title: Venosa

text: Venosa on kunta Potenzan maakunnassa, Basilicatan alueella Etelä-Italiassa. Kaupunki oli alun perin samnilaisten. Nykyinen nimi Venosa on muuntunut latinalaisesta nimestä Venusia, jonka kaupunki sai vuonna 291 eaa., jolloin Rooma valtasi kaupungin ja perusti sinne siirtokunnan. Venosan asukasluku on 11 863 (2015).


title: Wasalandian seisake

text: Wasalandian seisake (, ) oli henkilöliikenteen käyttöön tarkoitettu seisake Vaasan radalla. Liikennepaikka sijaitsi Vaasan kaupungin alueella Wasalandian huvipuiston tuntumassa noin 2,2 kilometrin päässä Vaasan rautatieasemalta Vaskiluodon suuntaan. Liikennepaikalle kulki osa Seinäjoen ja Vaasan välillä kulkevista junavuoroista.


title: Wasalandian seisake

text: Seisake muodostui puukantisesta matalasta matkustajalaiturista, joka sijaitsi lyhyen kävelymatkan päässä Wasalandiasta.


title: Wasalandian seisake

text: Liikennepaikka poistui Ratahallintokeskuksen liikennepaikkaluettelosta 5. kesäkuuta 2005 julkaistun uuden liikennepaikkaluettelon myötä. Henkilöliikenne oli loppunut jo joulukuussa 1992.


title: Elää ja kuolla L.A:ssa

text: Elää ja kuolla L.A:ssa ("To Live and Die in L.A.") on William Friedkinin ohjaama toimintaelokuva vuodelta 1985. Elokuvan käsikirjoitti entinen salaisen palvelun agentti Gerald Petievich William Friedkinin kanssa. Elokuvan pääosissa olivat William Petersen ja Willem Dafoe.


title: Elää ja kuolla L.A:ssa

text: Elokuva kertoo Richard Chancesta, jonka partneri Jim Hart on jäljittänyt julmaa rahanväärentäjää Rick Mastersia. Hart pääsee Mastersin jäljille, mutta menettää henkensä. Chance löytää seuraavana päivänä murhatun partnerinsa, vannoen kostoa tämän kuolemasta. Hän saa parikseen John Vukovichin jonka kanssa hän alkaa jäljittää Mastersia. Chance on valmis rikkomaan lakeja, sekä tekemään mitä tahansa saadakseen Mastersin kiinni ja kostaa tälle."Video-oppaassa" vuodelta 1994 Bello Romano kutsuu elokuvaa totaalisen kyyniseksi, moderniksi kyttäleffaksi ja antaa sille neljä tähteä viidestä, mikä vastaa sanallista arviota ”erinomainen”.


title: Open Dynamics Engine

text: Open Dynamics Engine (ODE) on vapaan lähdekoodin fysiikkamoottori. Sen päätoiminnot ovat jäykän kappaleen mekaniikan simulointi sekä törmäysten mallinnus. ODEa käytetään useissa peleissä kuten "BloodRayne 2", "Call of Juarez" ja "S.T.A.L.K.E.R" sekä fysiikka- ja robotiikkasimulaattoreissa kuten Webots. ODEa ei ole sidottu minkään graafiseen rajapintaan.


title: Tangarat

text: Tangarat (Thraupidae) on heimo pienenkokoisissa varpuslinnuissa. Niitä on luonnonvaraisina Etelä-Amerikassa ja Pohjois-Amerikassa, ja suuri osa tangaroista viihtyy trooppisilla alueilla. Useat lajit elävät kotoperäisinä ainoastaan hyvin pienellä alueella. Tangarat ovat pieniä tai keskikokoisia lintuja, joiden koko vaihtelee 9 senttimetristä 28 senttimetriin. Tangaroiden väritys on yleensä värikäs, mutta heimossa on myös mustia ja valkoisia lajeja. Tangarat elävät pareittain tai 3–5 yksilön ryhminä. Ne rakentavat kuperanmuotoisen pesänsä oksanhaaraan, tyypillisessä pesässä on 3–5 munaa. Tangaroiden ruokavalio vaihtelee suuresti hedelmistä ja siemenistä hyönteisiin.


title: Tangarat

text: Tangaroihin kuuluu 99 sukua ja 360 lajia. Ne luokiteltiin aiemmin sirkkujen heimon ("Emberizidae") alaheimoihin kruunusirkut ("Catamblyrhynchinae"), tangarat ("Thraupinae") ja pääskytangarat ("Tersininae").


title: Seututie 292

text: Seututie 292 on Hyvikkälästä (Janakkalaan kuuluva taajama) valtatieltä 3 alkava seututie, joka päättyy valtatielle 12 Lammin kohdalla. Se kulkee valtatieltä 3 itään, Janakkalan keskustan läpi ja sieltä edelleen valtatielle 12, jossa tie muuttuu yhdystieksi 3190, joka vie Lammin keskustaan ja sieltä edelleen seututielle 317.


title: Turpiaalit

text: Turpiaalit, aikaisemmalta nimeltään trupiaalit (Icteridae) on pienikokoisten varpuslintujen heimo. Niitä esiintyy luonnonvaraisina Etelä-Amerikasta ja Pohjois-Amerikasta. Useilla lajeilla höyhenpeitteen pääväri on musta, ja höyhenpeitteeseen kuuluu myös yleensä keltaista, oranssia tai punaista väriä.


title: Turpiaalit

text: Turpiaaleihin kuuluu 30 sukua ja 102 lajia.


title: Jordan EJ12

text: Jordan EJ12 oli Gary Andersonin suunnittelema auto, jolla Jordan kilpaili kaudella 2002. Autoa ajoivat italialainen Giancarlo Fisichella ja japanilainen Takuma Satō. Auto käytti Elfin polttoainetta, Brembon jarruja, Hondan moottoria (sillä ehdolla, että Satō saa ajaa tallissa) ja Bridgestonen renkaita. Auton paino oli 600 kg, pituus 4600 mm, korkeus 950 mm ja akselinväli 3000 mm.


title: Jordan EJ12

text: Kauden alku oli tallille erittäin vaikea. Auto osoittautui epäluotettavaksi, Hondan moottorit eivät toimineet odotusten mukaan ja kaiken lisäksi rahatilanne oli heikko, vaikka talli saikin pääsponsorikseen saksalaisen kuriiripalvelun DHL. Tallin rahapulan kasvaminen johti lopulta siihen, että talli irtisanoi 40 työntekijää. Tämän seurauksena tallin tekninen johtaja erosi tehtävistään.


title: Jordan EJ12

text: Fisichella avasi pistetilin vasta kauden kuudennessa kilpailussa, Itävallan GP:ssä, sijoittumalla tuloksissa viidenneksi. Hän ajoi uusi sijoituksensa Monacon ja Kanadan GP:ssä. Seuraavissa neljässä kilpailussa talli ei saanut yhtään pistettä. Fisichella katkaisi pisteettömyyden ajamalla kuudenneksi Unkarin GP:ssä. Kauden päättäneessä Japanin GP:ssä Satō ajoi kotiyleisönsä edessä viidenneksi, ja saavutti näin F1-uransa ensimmäiset pisteet.


title: Jordan EJ12

text: Valmistajien MM-sarjassa Jordan sijoittui kuudenneksi yhdeksällä pisteellään, mikä oli tallin huonoin saavutus sitten kauden 1993 (3 p.). Kauden aikana autolla ei saavutettu yhtäkään voittoa, palkintopallipaikkaa, nopeita kierrosta tai paalupaikkaa.


title: Juho Hoikkanen

text: Juho Hoikkanen (29. lokakuuta 1876 Laukaa – 1. kesäkuuta 1947 Kesälahti) oli kirjailija ja kansakoulunopettaja.


title: Juho Hoikkanen

text: Hoikkasen vanhemmat olivat talollinen Esaias Hoikkanen ja Maria Nieminen. Hän valmistui kansakoulunopettajaksi Jyväskylän seminaarista vuonna 1900 ja toimi sitten opettajana Loimaan Koljonkulmalla vuosina 1900–1913 ja sen jälkeen Äänekosken Koivistonkylän koululla 1913–1944. Hoikkanen harrasti kotiseututyötä ja hänen kirjojensakin tapahtumat sijoittuivat Äänekosken seudulle.


title: Edvard Hannula

text: Edvard Hannula (23. maaliskuuta 1859 Nakkila – 11. maaliskuuta 1931 Porvoo) oli Porvoon tuomiorovasti, valtiopäivämies sekä nuorsuomalaisen puolueen ja myöhemmin kokoomuksen kansanedustaja.


title: Edvard Hannula

text: Hannulan vanhemmat olivat talollinen Johan Thomas Hannula ja Karolina Vilhelmiina Seppä. Hän pääsi ylioppilaaksi 1879 ja hänet vihittiin papiksi 1882. Hannula valmistui filosofian kandidaatiksi 1894 ja teologian kandidaatiksi 1901 sekä suoritti kirkkoherran tutkinnon 1896. Hannula opiskeli Leipzigin, Erlangenin, Oslon ja Uppsalan yliopistoissa vuosina 1894–1895 ja teki opintomatkoja Tanskaan 1903 sekä Saksaan 1907 ja 1913. Hän oli vt. kappalaisena Angelniemellä 1883–1885 ja Halikossa 1885, kappalaisena Vesilahdella 1885–1887, papistonapulaisena ja vt. kappalaisena Tampereella 1887–1890 sekä 2. kappalaisena Ruovedellä 1890–1897.


title: Edvard Hannula

text: Hannula toimi kirkkoherrana Naantalissa 1897–1906 ja Viipurin maaseurakunnassa 1906–1912 sekä Turun tuomiokapitulin asessorina 1900–1906. Viimeksi Hannula toimi Porvoon tuomiorovastina vuosina 1912–1931. Hän oli myös opettajana; aluksi uskonnon opettajana suomalaisissa ja ruotsalaisissa tyttökouluissa 1887–1900 ja sitten uskonnon opettajana Turun naisopistossa 1901–1906. Opettajan työn ohella Hannula työskenteli toimittajana Kirkollisissa sanomissa 1888–1905 ja Kristillinen työmies-lehdessä 1906–1910. Hannula sai rovastin arvon 1907.


title: Edvard Hannula

text: Hannula oli nuorsuomalaisen puolueen kansanedustajana 1909–1914 ja kokoomuksen kansanedustajana 1919–1922 edustaen Turun läänin pohjoista vaalipiiriä. Hän oli aikaisemmin ollut mukana säätyvaltiopäivillä pappissäädyn jäsenenä vuosien 1897, 1899, 1900, 1904–1905 ja 1905–1906 valtiopäivillä. Hannula osallistui myös kirkolliskokouksiin vuosina 1898, 1903, 1908 ja 1918.


title: Edvard Hannula

text: Hannula oli naimisissa vuodesta 1883 Ellen Palmgrenin kanssa. Heidän poikansa olivat eversti ja sotahistorioitsija J. O. Hannula sekä jääkärieverstiluutnantti Erkki Hannula. Edvard Hannulan veli Frans Willehard Hannula (1855–1914) oli lähetyssaarnaajana Afrikassa johtaen Oniipan lähetysasemaa vuosina 1886–1894 ja myöhemmin hän toimi Suomen Lähetysseuran matkapuhujana kotimaassa 1894–1914.


title: Lasse Paasikko

text: Lasse Juhani Paasikko (s. 1.lokakuuta 1959 Kiikka) on muusikko, säveltäjä, sanoittaja ja sovittaja. Hän soittaa koskettimia ja haitaria Finlanders-yhtyeessä, jota oli perustamassa vuonna 1984 Jussi Lammelan ja Aarne Hartelinin ohella.


title: Lasse Paasikko

text: Soittouran lisäksi Paasikko toimii myös tanssimusiikin kouluttajana.


title: Vihtori Herttua

text: Herman Vihtori Herttua (21. maaliskuuta 1886 Ylistaro – 14. syyskuuta 1941) oli suomalainen maanviljelijä joka kuului Lapuan liikkeen johtoon 1930-luvun alussa.


title: Vihtori Herttua

text: Herttuan vanhemmat olivat talollinen Herman Herttua ja Anna Tarkkanen. Hän kävi kansakoulun ja toimi sitten maanviljelijänä kotiseudullaan. Herttua oli Ylistaron suojeluskunnan esikunnan ja piiriesikunnan jäsen, kuului Ylistaron kunnanvaltuustoon ja oli myös kokoomuspuolueen valtuuskunnan jäsen. Vuosina 1929–1931 hän toimi Lapuan liikkeen 2. johtajana.


title: Dave Kitson

text: David Barry Kitson (s. 21. tammikuuta 1980 Hitchin, Englanti) on englantilainen jalkapalloilija, joka edustaa Englannin Valioliigassa pelaavaa Stokea. Pelipaikaltaan hän on hyökkääjä.


title: Dave Kitson

text: Arlesey Townin ja Cambridge Unitedin kautta Readingiin joulukuussa 2003 saapunut Kitson debytoi Championshipissa 10. tammikuuta 2004 1–1-tasapeliin päättyneessä ottelussa Ipswich Townia vastaan. Tammikuun siirtoikkunan aikana Reading-paitaan saapunut englantilainen pelasi kauden aikana (2003–2004) 17 ottelua, joissa hän teki 5 maalia. Seuraavalla kaudella Kitson oli hyvässä vedossa tehden 19 maalia 37 ottelussa. 18. syyskuuta 2004 ottelussa Gillinghamia vastaan Kitson teki ensimmäisen hattutemppunsa (kolme maalia yhdessä ottelussa) Readingin voittaessa 3–1. Kausi 2005–2006 oli Readingille ja Kitsonille hyvä: Reading nousi Valioliigaan ja Kitson onnistui maalinteossa peräti 22 kertaa.


title: Dave Kitson

text: Ensimmäisessä valioliiga ottelussaan Middlesbroughia vastaan Kitson joutui rajun taklauksen kohteeksi. Kitson loukkaantui tilanteessa ja palasi kentille vasta tammikuussa 2007 FA Cupin otteluun Birmingham Citya vastaan. Kyseisessä Middlesbrough-ottelussa Kitson teki myös ensimmäisen valioliigamaalinsa. Kauden aikana Kitson teki yhteensä 4 maalia (2 liigassa, 2 FA Cupissa).


title: Dave Kitson

text: Kaudella 2007–2008 Kitson sai kyseenalaisen kunnian olla ensimmäisen punaisen kortin saanut pelaaja.


title: Thaimaan arkkitehtuuri

text: Thaimaan arkkitehtuuri on kehittynyt omintakeiseksi tyylisuunnakseen vuosisatojen aikana useista vaikutteista, joita on saatu kiinalaisista kauppiastaloista ja khmeriläisestä temppeliarkkitehtuurista, sekä länsimaisesta klassismista ja siirtomaatyylistä. Thaimaan rakennustaide on ensisijaisesti nähty uskonnollisena ja yläluokan palatsiarkkitehtuurina, koska tavallisen kansan käyttämät asumukset ovat puisina hävinneet, mutta nykyään vanhojen perinteiden mukainen thaitalo on taas arvostettu ja haluttu thailaisen identiteetin ilmentymänä. Tärkeimpänä elementtinä thaiarkkitehtuurin kehityksessä on ollut tarve mukautua kuumaan ilmastoon. Väestönkasvu ja maan hinnan nousu, sekä sademetsien hakkuut ovat pakottaneet siirtymään luonnonmateriaalista betoniin ja yhden perheen tai suvun asunnoista kerrostaloihin ja perinteisistä kauppiastaloista pilvenpiirtäjiin.


title: Thaimaan arkkitehtuuri

text: Thaimaan alueella vaikuttaneiden arkkitehtuurikausien vaiheet jaetaan tavallisesti seuraavasti:Kaudelta on hyvin vähän jäänteitä Lamphunissa ja Hariphunchaissa, jotka ovat valtaosin kuitenkin myöhempää perua.Khmerien valta ulottui Angkorista syvälle nykyisen Thaimaan alueelle, jonne rakennettiin kivestä mahtavia temppeleitä. Jäänteitä näistä on säilynyt Nakhon Ratchasimassa (Phimai) ja Buriramissa (Phanom Rung).Tämä kausi voidaan jakaa edelleen kolmeen: Sukhothain, Ayutthayan ja Chiang Main tyyleihin. Sukhothai ei vielä edennyt kauaksikaan khmer-vaikutteista, johon sekoittui intialaisia, ceylonilaisia, mon-dravidalaisia ja mon-baganilaisia (burmalaisia) elementtejä. Ayutthayassa kehittyi jo selkeä thaityyli, joka ilmeni buddhalaisissa temppeleissä - wateissa, joissa chedit rakennettiin ceylonilaiseen tyyliin neliskulmaisella jalustalla seisovan kellon muotoon. Chiang Maissa ulkomaiset vaikutteet olivat vähemmän esillä. Seinämaalaukset olivat patsaiden ohella merkittävä taiteen keino.Uusi pääkaupunki Bangkok rakennettiin tuhotun Ayutthayan kaltaiseksi, mutta kiinalaisten maahanmuuttajien vaikutus alkaa näkyä. Rakennusten julkisivut päällystettiin usein keramiikkatiilillä ja punatiiliset seinät rapattiin ja maalattiin valkoisiksi. Vaalean julkisivun vastapainona monikerroksiset limittäiset katot olivat värikkäitä. Kuvakieleen kuuluivat päätykolmioissa ja räystäslaudoissa naga-käärmehahmot ja myttisellä linnulla garudalla ratsastavat Vishnut.


title: Thaimaan arkkitehtuuri

text: Perinteinen thaimaalainen rakennustaide käytti sankkojen metsien vielä peittäessä maan materiaalinaan melkein yksinomaan puuta, joka koristeltiin taidokkailla leikkauksilla. Pitkään vain uskonnollisiin rakennuksiin oli sallittua käyttää kestävämpää materiaalia, mistä johtuen muinaisista kaupungeista, kuten Sukhothaista, ovat jääneet jäljelle vain viharat, ubosotit ja chedit, jotka rakennettiin poltetusta tiilestä ja kivestä .


title: Thaimaan arkkitehtuuri

text: Ayutthayan tuhon jälkeen sen entinen loisto pyrittiin siirtämään Bangkokiin sellaisenaan, mutta 1800-luvun lopulla selvästi länsimaiset vaikutteet ja arkkitehdit saapuivat hoviin. Ensimmäiset länsimaiset rakennukset kohosivat Lopburiin jo 1600-luvulla kuningas Narain hallituskaudella, kun ranskalaiset saapuivat lähettiläineen maahan , mutta nyt tuloksena saatiin nähdä eklektisiä yhdistelmätyylejä, kuten Chulalongkornin aikana englantilaisen arkkitehdin suunnittelema kuninkaallinen palatsi "Chakri Mahaprasat", jonka kupolit kuningas muutti thailaisiksi suippotorneiksi ("mondop") .


title: Thaimaan arkkitehtuuri

text: Perinteinen kauppiastalo, joita alun perin asuttivat pääasiassa kiinalaista sukujuurta olevat thaimaalaistuneet maahanmuuttajat 1800-luvulla, on kaksi- tai kolmikerroksinen liukuovin varustettu rakennus. Alin kerros saattoi olla tiilestä muurattu yläosan ollessa puuta. Yleensä rakennus on jaettu itsenäisiin lohkoihin, joissa kussakin on oma haltijansa ja liiketoimensa.


title: Thaimaan arkkitehtuuri

text: Perinteisestä asumuksesta, thaitalosta, erotetaan kolme tyyliä: pohjoinen, keskinen ja eteläinen. Puusta tai bambusta rakennettu talo rakennettiin tolpille, joiden suojissa pidettiin kotieläimiä, kuten vesipuhvelia. Katto oli jyrkkä, ja leveät räystäät suojasivat auringolta ja sateelta. Ylhäällä oli makuuhuone, veranta ja kattamaton terassi, jonka nurkassa tulisija. Maasta nostettuna rakenne oli kuumankosteassa ilmastossa viileä, tuulettui hyvin ja suojasi villieläimiltä. Pohjoisen talossa seinät viettivät yläosastaan ulospäin. Talo saatettiin pystyttää veden äärelle tai jopa sen pinnalle kelluvana, sillä vesireittejä käytettiin kulkureitteinä, koska teitä ei juurikaan ollut. Bangkokin ensimmäinen katu, Charoen Krung, saatiin pääkaupunkiin vasta Mongkutin hallituskaudella . Asuintalot tehtiin irrotettavista seinäelementeistä, jotka voitiin purkaa ja koota toisaalle, kun jokiuomat muuttivat paikkaa ja maanomistussuhteet vaihtelivat. Toisinaan kokonainen kyläyhteisö saattoi muuttaa taloineen paremmalle viljelysmaalle. Pilarien määrä ("välien" täytyi olla parittomia, yleensä 3 tai 5 ) ja talon ilmansuunnat oli tarkoin määritelty buddhalaisuuteen sekoittuneen henkiuskonnon sanelemien ehtojen mukaan. 1950-luvulla thaitalot olivat jo katoavaa kansanperinnettä, kunnes Jim Thompson, amerikkalainen thaisilkkiteollisuuden elvyttäjä, kiinnostui niistä ja kokosi 1958–1959 asunnokseen viidestä keskithaimaalaisesta talosta kodin, joka on nykyään Bangkokin suosituimpia nähtävyyksiä.


title: Thaimaan arkkitehtuuri

text: Vanhat tavat ja uskomukset heijastuvat edelleen Thaimaan nykyarkkitehtuurissa, jossa tontin rajalle pystytetään henkien talo, ja buddhalaiset munkit vihkivät ostoskeskukset ja pilvenpiirtäjät käyttöönsä. Puu on väistynyt betonin, tiilen ja lasin tieltä. Suuri väestönkasvu ja valtausoikeuden piirissä olevan maan loppuminen ovat nostaneet maan hintaa myös varsinaisten kasvukeskusten ulkopuolella, minkä vuoksi rivitalotyyppinen ja kerrostalorakentaminen on yleistä pienilläkin paikkakunnilla.


title: Thaimaan arkkitehtuuri

text: Länsimainen antiikin Roomasta ja Kreikasta lainattu muotokieli elää rinta rinnan thailaisen ornamentiikan kanssa. Tuiki tavallinen talotyyppi kaupungeissa on kolmikerroksinen kauppiastalo "aakhaan phaanit", jonka katutasossa on liiketiloja peltisten rullaovien rivistön takana. Yläkerroksissa asutaan ja pidetään varastoja, tai tiloja on vuokrattu ulkopuolisille.


title: Palazzo Spini Feroni

text: Palazzo Spini Feroni on palatsi Firenzessä, Italiassa. Sen rakennutti rikas kauppias Geri Spini vuonna 1289 maille, jotka hän oli hankkinut Santa Trinitan basilikan munkeilta.


title: Palazzo Spini Feroni

text: Palazzo Spini Feroni oli aikanaan suurin yksityisomistuksessa ollut palatsi Firenzessä. Toinen suuri samalta ajalta ollut yksityisomistettu palatsi oli Palazzo Vecchio. Palatsin suunnittelusta vastasi todennäköisesti Arnolfo di Cambio tai tämän isä Lapo Tedesco. Rakennuksen alkuperäinen ulkonäkö on edelleen nähtävissä Domenico Ghirlandaion freskoissa Sassetti-kappelissa viereisessä Santa Trinitin basilikassa.


title: Palazzo Spini Feroni

text: Palatsi oli 1300-luvulla jaettu Spinin perheen eli haaroille. Piazzaa vastapäätä oleva osa myytiin 1600-luvulla. Toscanan herttuan Cosimo III:nnen seurueeseen kuulut rikas markiisi Francesco Antonio Feroni sisusti palatsin uudestaan 1670-luvulla. Hän siirsi mm. Bernardino Poccettin freskon, ja Giovan Battista Foggini sekä Lorenzo Merlini tekivät uusia stukkokoristeita.


title: Palazzo Spini Feroni

text: Vuonna 1824 Arnojoen puoleinen torni ja kaari purettiin. Vuonna 1846 Firenzen kunta osti palatsin, joka oli sitä ennen ollut hetken hotellina. Vuosina 1865–1871 Firenzen ollessa Italian pääkaupunki palatsia käytettiin toimistorakennuksena. Tuona aikana se myös osittain peruskorjattiin uuskeskiaikaiseen tyyliin.


title: Palazzo Spini Feroni

text: Kuuluisa vaatesuunnittelija Salvatore Ferragamo osti palatsin 1920-luvulla. Rakennuksen toisessa kerroksessa on ollut vuodesta 1995 Salvatore Ferragamo -museo, jonka kokoelmissa on yli 10 000 kenkää.


title: Christopher Bowman

text: Christopher Bowman (30. maaliskuuta 1967 – 10. tammikuuta 2008) oli yhdysvaltalainen taitoluistelija ja näyttelijä. Hänestä käytettiin lempinimeä "Bowman the Showman". Bowman löydettiin Los Angelesissa hotellihuoneesta kuolleena 10.1.2008. Kuolinsyyksi epäillään huumausaineen yliannostusta. Aiemmin Bowman oli ollut vieroituksessa kokaiinin käytön vuoksi.


title: Christopher Bowman

text: Taitoluistelu-urallaan Bowman saavutti kaksi mitalia maailmanmestaruuskisoissa, hopeaa 1989 ja pronssia 1990. USA:n mestaruuden hän voitti 1989 ja 1992. Albertvillen olympialaisissa 1992 Bowman oli neljäs ja sen jälkeen hän päätti aktiiviuransa. Sen jälkeen hän toimi valmentajana ja kommentaattorina.


title: Christopher Bowman

text: Bowman tunnettiin myös tv-näyttelijänä. Jo lapsena hän esiintyi Pieni talo preerialla -tv-sarjassa yhden tuotantokauden ajan ja teki näyttelijän työtä myös urheilu-uransa jälkeen.


title: Ruotsin Grand Prix 1975

text: Ruotsin Grand Prix 1975 oli Formula 1 -sarjan osakilpailu, joka ajettiin 8. kesäkuuta Anderstorpin radalla. Kilpailun voitti Niki Lauda, jolle voitto oli kauden kolmas.


title: Hadsel

text: Hadsel on Norjan kunta. Se sijaitsee Nordlandin läänissä jakaantuneena Lofoottien ja Vesterålenin saaristoon. Sen keskustaajama on Stokmarknes. Muita merkittäviä taajamia on mm. Melbu. Hadselin nykyinen kunnanvaakuna on vuodelta 1976, sen neljä kultaista rengasta kuvaavat kunnan neljää pääsaarta Hadseløyaa, Hinnøyaa, Langøyaa ja Austvågøyaa. Tammikuussa 2013 tehdyn väestönlaskennan mukaan koko Hadselin kunnassa oli vähän yli 8 000 asukasta.


title: Hadsel

text: Stokmarknesissa sijaitsee Hurtigruten-museo. Sen lähellä sijaitsee myös Skagenin lentokenttä joka on Norjan vilkkain pienkenttä vuosittaisella 100 000:en hengen matkustajamäärällään. Rikkonaiseen saaristoon levittäytyvän kunnan eri osat on yhdistetty toisiinsa lukuisin silloin ja tunnelein. Merkittävin niistä on joulukuussa 2007 avattu mantereelta Lofooteilla sijaitsevaan Fiskebøliin johtava Lofast-tietunneli.


title: Hollannin Grand Prix 1975

text: Hollannin Grand Prix 1975 oli Formula 1 -sarjan osakilpailu, joka ajettiin 27. heinäkuuta Zandvoortin radalla. Kilpailun voitti James Hunt, jolle voitto oli kauden ensimmäinen.


title: Hemmo

text: Hemmo on miehen etunimi. Suomessa Hemmo on lyhentymä nimestä Hemminki, jonka skandinaavinen kantamuoto on "Hemming". Nimi esiintyy myös Saksassa, jossa se on käsitetty Herman-nimen muunnelmaksi.


title: Hemmo

text: Hemmon ja Hemmingin nimipäivä on 22. toukokuuta. Väestörekisterikeskuksen nimipalvelun mukaan nimi Hemmo on Suomessa annettu 1900-luvun alusta vuoden 2009 loppuun mennessä 1016 henkilölle.


title: Stuart Golland

text: Stuart Golland (3. elokuuta 1945 – 11. syyskuuta 2003) oli englantilainen näyttelijä, joka tunnettiin ITV:n draamasarjasta "Sydämen asialla". Siinä hän esitti Pub Aidensfield Armsin omistaja George Wardia tuotantokausina 1992–1996. Hän on esiintynyt sarjan 67 jaksossa.


title: Stuart Golland

text: Golland on myös näytellyt tv-sarjassa "Emmerdale Farm".


title: Dresta

text: Dresta tai Gangsta Dresta (Andre Wicke, s. 18. huhtikuuta 1971 Compton, Kalifornia, Yhdysvallat) on yhdysvaltalainen hip hop -artisti  joka tunnetaan parhaiten yhteistyöstään Eazy-E:n kanssa vuonna 1993 kappaleella "Real Muthaphuckkin G's". Drestalla on nuorempi veli B.G. Knocc Out, jonka kanssa hän on tehnyt levyn nimeltä "Real Brothas". Dresta on rekisteröity seksuaalirikollinen .


title: Kompletorio

text: Kompletorio () tarkoittaa rukoushetkeä päivän päätteeksi.


title: Kompletorio

text: Perinteisesti kompletorio sisältää synnintunnustuksen, hymnin "Kun päivä painuu levolle" (Te lucis ante terminum), psalmit 4, 91 ja 134, lyhyen raamatunluvun, Simeonin kiitosvirren antifoneineen, rukouksen ja loppusiunauksen.


title: Kompletorio

text: Monilla rippikoululeireillä päivät päättyvät kompletorioon. Kompletorio voi olla myös kuin pienimuotoinen jumalanpalvelus.


title: Naturalismi (taide)

text: Naturalismi on kuvataiteiden, kirjallisuuden ja näyttämötaiteiden suuntaus, joka vie realismin astetta jyrkempään suuntaan ja pyrkii mahdollisimman tarkkaan sekä kaunistelemattomaan luonnonmukaisuuteen.


title: Naturalismi (taide)

text: Taidesuuntauksena naturalismi syntyi Ranskassa 1800-luvun alkupuolella, ja se kukoisti Ranskan kolmannen tasavallan varhaisvaiheessa 1875–1918. Suuntaus syntyi realismin yhteydessä ja sitä onkin pidetty realismin myöhäisvaiheena tai pitkälle vietynä realismina. Naturalismin ja realismin ero oli, että naturalistit pyrkivät luomaan todellisen kuvan usein ilman yhteiskunnallista ja poliittista merkitystä.


title: Naturalismi (taide)

text: Naturalistisen ihmiskäsityksen mukaan ihminen on olento, joka ei poikkea kovin paljon muista eläimistä siinä suhteessa, että ihmistä voidaan tutkia tieteellisin menetelmin ja näin rakentaa ihmisen yleinen malli. On aina olemassa jokin syy ihmisen ajattelulle ja toiminnalle, joka voidaan saada selville.


title: Naturalismi (taide)

text: Naturalismin keskeiset pyrkimykset ovat realismin kaltaiset. Tosin vivahde-ero oli naturalismin pyrkimys objektiivisen tarkkaan ja kaunistelemattomaan näkyvän maailman kuvaamiseen, joka sisälsi myös rumuuden kuvaukset. Lisäksi realismin ja naturalismin ero oli se, että tavallisesti naturalistit pyrkivät kuvaamaan todellisuutta ilman erityisiä poliittisia ja yhteiskunnallisia merkityksiä.


title: Naturalismi (taide)

text: Naturalismin innoittajana toimi lisäksi myös tieteellinen positivismi, ja naturalistisessa kirjallisuudessa erityisesti Émile Zola, darwinismi sekä Hippolyte Tainen miljööteoria.


title: Naturalismi (taide)

text: Naturalismi kehittyi suosituksi taidesuuntaukseksi 1800-luvun lopun teollistuvassa Euroopassa, jossa naturalismi oli yksi johtavista suuntauksista kuvataiteessa, kirjallisuudessa ja teatterissa. Ajan yhteiskunnallinen todellisuus ja tavallisten ihmisten arkielämä ja aiheet, kuten työläiset, köyhät, maanviljelijät sekä kaupunkilainen keskiluokka tulivat mukaan taiteeseen.


title: Naturalismi (taide)

text: Naturalistiset taideteokset kertovat tarinoita, sillä niihin sisällytettiin katsojille tarkoitettu sanoma. Teosten tarkoitus oli myös opettaa ja viihdyttää, aivan kuten myöhemmin elokuva. Suuret, valokuvamaisen tarkasti toteutetut maalaukset olivat suuren yleisön suosimaa taidetta. Niitä nähtiin näyttelyissä ja museoissa, sekä julkisissa rakennuksissa. Teosten yksityiskohdat avaavat niiden tarinaa pala palalta ja tukevat viestin ymmärtämistä.


title: Naturalismi (taide)

text: Teatterissa naturalismi pyrkii luomaan aidon vaikutelman arkielämästä. Elokuvassa naturalismi painottaa luonnonmukaisuutta juonessa, tapahtumissa ja näyttelemisessä, mutta myös ympäröivissä lavasteissa, tehosteissa ja ääniraidassa.


title: Naturalismi (taide)

text: Kirjallisuudessa taiteellinen naturalismi puolestaan painottaa myös tekstin rakenteessa naturalismia juonen ja henkilöhahmojen lisäksi. Kirjallisuudessa naturalismin ydinteemoja ovat arki ja entropia. Entropia tarkoittaa kirjallisuuden tutkija Riikka Rossin mukaan sitä, että traagisia ihmiskohtaloita ja kärsimystä kuvaava naturalistinen teos on entrooppinen kuvaus hajoamisesta ja hukkaan menneestä ihmiselämästä, illuusioiden uurtumisesta, tuhoutumisesta ja taistelusta elämän ja kuoleman välillä. Naturalismissa arki nousi uudella tavalla keskiöön niin kirjallisuudessa kuin yhteiskunnassakin. Modernisoitumisen, industrialismin ja standardisoinnin myötä arjesta tuli globaali. Verrattuna aikaisempiin kirjallisuuden arjen kuvauksiin, naturalismissa arki tuli arkipäiväisemmäksi.


title: Naturalismi (taide)

text: Naturalismi oli suosittu, laajalti vaikuttava ja nopeasti kehittynyt taidesuuntaus, joka näkyy yhä kirjallisuudessa ja eri taidemuodoissa.


title: Naturalismi (taide)

text: Naturalismi oli kansainvälinen suuntaus, jonka tärkeä keskus oli Pariisi. Pohjoismaiden lisäksi se oli suosittu muun muassa Unkarissa, Venäjällä ja Yhdysvalloissa. Naturalismin pyrkimys oli kuvata tarkasti näkyvää maailmaa jättämättä pois rumuuden kuvauksia. Naturalistit kuvasivat usein oman aikansa arkipäiväisiä ja sievistelemättömiä aiheita. Maalaustyyli pyrki saavuttamaan mahdollisimman todellisen kuvan. Ominaista olivat suuret teoskoot ja usein ulkoilmamaalaus. Naturalismin suurimpia taiteilijoita oli esimerkiksi Jules Bastien-Lepage (1848–1884) ja Ernest Meissonier (1815–1891). Oleellinen esimerkkiteos on Jules Bastien-Lepagen teos "Puunkerääjä" (1881). Muita naturalistien suuria ihanteita olivat Pascal-Adolphe-Jean Dagnan-Bouveret ja Émile Friant.


title: Naturalismi (taide)

text: Naturalistit käyttivät valokuvaa apuvälineenä todellisuuden tallentamisessa. Valokuvauksen käytöstä kiisteltiin. Toiset kysyivät, onko valokuva asiaankuuluva väline maalauksen tekemiseen, toiset puhuivat "valokuvamaisesta lähestymistavasta". Englantilainen taidemaalari ja valokuvaaja Peter Henry Emerson puolusti valokuvauksen käyttöä ja hänen valokuviensa pelloille liittyvien kohtausten sommitelmat vaikuttivat taiteilijoiden maalausten suunnitteluun.


title: Naturalismi (taide)

text: Naturalistisiksi voidaan tulkita sellaisia Suomen taiteen historian keskeisiä teoksia, kuten Albert Edelfeltin "Lapsen ruumissaatto" (1879), Akseli Gallen-Kallelan "Poika ja varis" (1884) ja Eero Järnefeltin "Raatajat rahanalaiset (Kaski)" (1893).


title: Naturalismi (taide)

text: Vastareaktiona naturalismille syntyivät 1800-luvun lopulla symbolismi, sekä myöhemmin ekspressionismi. Fotonaturalismi vaikutti maalaustaiteessa 1960- ja 1970-luvuilla. Valokuvan tultua osaksi maalaustaidetta ja digitaalisen kuvan yleistyttyä kiinnostus naturalismia kohtaan on kasvanut.


title: Naturalismi (taide)

text: Keväällä 2011 Ateneumin taidemuseo toteuttaa yhteistyössä Amsterdamin Van Gogh -museon kanssa näyttelyn, jonka otsikko on Arjen sankarit. Naturalismi kuvataiteessa, valokuvassa ja elokuvassa 1875–1918. Näyttely tuo esiin Suomenkin taiteessa tärkeän naturalistisen suuntauksen monia puolia useiden teemojen kautta. Maalausten rinnalla nähdään aiemmin vähän tunnettua valokuvausta ja varhaista elokuvaa.


title: Eva Gabor

text: Eva Gabor (11. helmikuuta 1919 Budapest, Unkari – 4. heinäkuuta 1995 Los Angeles, Kalifornia) oli unkarilaissyntyinen yhdysvaltalainen televisio- ja elokuvanäyttelijätär.


title: Eva Gabor

text: Eva tunnetaan ammatillisesti parhaiten luultavasti hänen televisiourastaan. Hänen tunnetuin roolinsa oli Lisa Douglasin rooli hyvin menestyneessä TV-sitcomissa "Green Acres", jota tehtiin vuosina 1965-1971 ja jossa näytteli myös Eddie Albert. Sen lisäksi hän näytteli lukuisissa elokuvissa, mm. "Monte Criston vaimo" (The Wife of Monte Cristo, 1946), "Rakkaani, älä karkaa" (My Man Godfrey, 1957), "Gigi" (Gigi, 1958), "Se alkoi suudelmasta" (It Started with a Kiss, 1959). Sen lisäksi hän toimi Disneyn elokuvien "Aristokatit" (The AristoCats, 1970) Herttuattaren sekä "Pelastuspartio Bernard ja Bianca" (The Rescuers, 1977) ja "Bernard ja Bianca Australiassa" (The Rescuers Down Under, 1990) Biancan äänenä. Hän on saanut televisiourastaan tähden Hollywood Walk of Famelle.


title: Eva Gabor

text: Gaborin äiti oli näyttelijätär Jolie Gabor (29. syyskuuta 1894 – 1. huhtikuuta 1997) ja hänen sisarensa Zsa Zsa Gabor (6. helmikuuta 1917 – 18. joulukuuta 2016) ja Magda Gabor (11. kesäkuuta 1914 – 6. kesäkuuta 1997) olivat myös näyttelijättäriä. Eva Gabor oli perheen ensimmäinen joka perheestä muutti Yhdysvaltoihin. Eva Gabor oli elämänsä aikana viisi kertaa naimisissa ja kaikki avioliitot päättyivät eroon. Lapsia Evalla ei ollut. Hän kuoli hengityksen lamaantumiseen 76-vuotiaana. Vaikka hän olikin sisarusparven nuorin, hän kuoli ennen siskojaan ja äitiään.


title: Ava (televisiokanava)

text: Ava on Suomen ensimmäinen naisille suunnattu televisiokanava. Kanava aloitti lähetyksensä 1. maaliskuuta 2008. Ava näkyy maksuttomana kaapeliverkossa ja antenniverkossa; satelliitista se on poistunut, sillä sen korvasi MTV3 Komedia.


title: Ava (televisiokanava)

text: Kanava muuttui ilmaiskanavaksi 15. tammikuuta 2011, ja samalla myös kanavan nimi muuttui pelkäksi Avaksi.


title: Ava (televisiokanava)

text: Valtioneuvosto myönsi 21. joulukuuta 2011 MTV Oy:lle ohjelmistotoimiluvan antenniverkon kanavanippuun A. Ava-kanavaa ryhdyttiinkin esittämään tällä toimiluvalla kaapeliverkon lisäksi myös antenniverkossa. Antenniverkon lähetykset alkoivat 1. helmikuuta 2012 kanavapaikalla 13.


title: Ava (televisiokanava)

text: Kanava uudisti ilmettään 22. elokuuta 2012 muun muassa uudella logolla, tunnusmusiikilla sekä kanavan uudella voice over -juontajalla. Samana päivänä sai ensi-iltansa Dome Karukosken ohjaama lyhytelokuva "Valtatie 13", jonka käsikirjoitukseen Avan katsojat saivat vaikuttaa.


title: Ava (televisiokanava)

text: Kanavan ohjelmisto on suunnattu naisille. Ava esittää draamaa, viihdettä, lifestyle-ohjelmia sekä puheenaiheita naisten maailmasta. Kanavan kotimaisia kasvoja ovat muun muassa Laura Malmivaara, Salla Kaunisto ja Hanna Karjalainen.


title: Lehtiruusuke

text: Lehtiruusuke on samasta kohtaa vartta eri suuntiin kasvaneiden lehtien muodostama kokonaisuus. Kasvien lehtiruusuke sijaitsee yleensä varren alaosassa, aivan maanrajassa. Lehtiruusuke on tyypillinen muun muassa asterikasveilla.


title: Lehtiruusuke

text: Jotkut, yleensä kaksivuotiset, kasvit saattavat muodostaa ensimmäisenä vuonnaan vain lehtiruusukkeen, joka talvehtii vihreänä maanrajassa suojassa lumen alla, ja kasvattaa loput seuraavana vuonna. Tällainen kasvilaji on esimerkiksi ukontulikukka ("Verbascum thapsus").


title: Yhdistyneen kuningaskunnan asevoimat

text: Britannian asevoimat () eli Hänen Majesteettinsa asevoimat on Britannian aseellisesta puolustuksesta vastaava organisaatio. Se sisältää maavoimat ("Army"), ilmavoimat ("Royal Air Force") ja merivoimat ("Royal Navy"). Niiden ilmoitettu kokonaisvahvuus oli vuonna 2006 yhteensä 429 500 henkeä.


title: Yhdistyneen kuningaskunnan asevoimat

text: Brittiarmeijan historia on pitkä, monitahoinen ja sen vaikutus maailmanhistoriaan on ollut merkittävä, etenkin 1600-luvulla. Useat brittiarmeijan nykypiirteistä juontavat juurensa ensimmäisistä kansallisista asevoimista Alfred Suuren ajalta. Merkittävimmät sodat, joihin asevoimat ovat osallistuneet myöhemmässä historiassa, ovat Napoleonin sodat, Krimin sota sekä ensimmäinen ja toinen maailmansota. Brittiläinen imperiumi, jonka alueella asui lähes kolmannes maailman väestöstä, oli maan asevoimien valvonnassa. Asevoimien nykyinen hallintorakenne luotiin vuonna 1964 kun nykyinen puolustusministeriö (, "MoD") perustettiin. Se käsittää Amiraliteetin, War Officen sekä Air Ministryn.


title: Yhdistyneen kuningaskunnan asevoimat

text: Toisen maailmansodan taloudellinen ja poliittinen lopputulos, kuten myös brittiläisen yhteiskunnan ja hallinnon muuttuminen, heijastui myös asevoimiin. Vuoden 1957 päätösten nojalla värvätyt poistuivat riveistä ja asevoimat supisti miesvahvuutta 690 000 miehestä 375 000 mieheen vuoteen 1962 mennessä. Etsittäessä huokeampia vaihtoehtoja tavanomaisilla aseilla varustetulle suurelle armeijalle, maan hallitus kiinnostui ydinasepelotteen luomisesta. Alkuvaiheessa se käsitti RAF:n pommikoneista (muun muassa Avro Vulcan) pudotettavat ydinpommit, mutta suunnitelmat tähtäsivät sukellusveneistä laukaistaviin ballistisiin Polaris-ohjuksiin. Britannia vetäytyi vaiheittain sotilaallisesti valvomiltaan alueilta 1960-luvulla. 1970-luvun puoliväliin mennessä se oli vetänyt pysyvät joukkonsa Adenista, Bahrainista, Malesiasta, Mauritiukselta, Omanista, Sharjahista ja Singaporesta. Sopimukset Etelä-Afrikan kanssa päättyivät 1975, Maltan kanssa 1979.


title: Yhdistyneen kuningaskunnan asevoimat

text: Britannian asevoimat ovat nykyään yksi vahvimmista ja teknillisesti kehittyneimmistä maailmassa. Sen toimintabudjetti on kolmanneksi suurin maailmassa huolimatta siitä että se on kooltansa vasta 28. sijalla. Britannia sijoittaa myös toiseksi eniten varoja sotilaalliseen tutkimukseen. Resursseistaan huolimatta tämän hetken suuntaus on ottaa osaa operaatioihin liittoumien osana. Näitä ovat Bosnian, Afganistanin ja Irakin operaatiot. Viimeisin Britannian suuri yksin suorittama sotatoimi oli Falklandin sota vuonna 1982.


title: Yhdistyneen kuningaskunnan asevoimat

text: Royal Navylla on tonnimäärään nähden toiseksi suurin sotalaivasto maailmassa, käsittäen 91 alusta. Merivoimien palveluksessa on merijalkaväki mukaan luettuna 35 470 miestä. Merivoimilla on käytössään neljä Trident-ohjuksilla varustettua sukellusvenettä. Mainitun lähteen mukaan Britannian maavoimilla on 100 010:en ja ilmavoimilla 45 210:en sotilaan vahvuus. Tämän perusteella kokonaisvahvuus 180 690 (lukuun ei ole sisällytetty siviilityöntekijöitä), kokonaisluvusta yhdeksän prosenttia on naisia. Tämän lisäksi on käytettävissä reservijoukot. Palveluksessa olevien kokonaisluku kohoaa siis noin 225 000:een.


title: Yhdistyneen kuningaskunnan asevoimat

text: Britannian asevoimat rekrytoi pääasiassa oman maansa kansalaisia ja tyypillinen vuosittainen palvelukseen astuvien lukumäärä on noin 24 000 miestä. Vähimmäisikä on 16 ja puoli vuotta, joskaan alle 18-vuotiaat eivät osallistu operaatioihin. Yläikäraja rekrytoitaville on 37 vuotta. Palvelukseen astuvien tyypillinen ikä on 22 vuotta.


title: Käsikirjoittajien lakko 2007–2008

text: Käsikirjoittajien lakko 2007–2008 oli kahden yhdysvaltalaisen käsikirjoittajien ammattiliiton, Writers Guild of America, East (WGAE) sekä Writers Guild of America, West (WGAW), järjestämä lakko, joka alkoi 5. marraskuuta 2007 ja päättyi 13. helmikuuta 2008. WGAE ja WGAW edustavat yhdysvaltalaisten elokuvien, televisiosarjojen ja radio-ohjelmien käsikirjoittajia. Lakon vastapuolena oli työnantajajärjestö Alliance of Motion Picture and Television Producers (AMPTP).


title: Käsikirjoittajien lakko 2007–2008

text: Lakossa oli yli 12 000 käsikirjoittajaa. Lakko päättyi, kun käsikirjoittajien ammattiliitto hyväksyi jäsenäänestyksessään sopimuksen, joka sisälsi uudet ehdot käsikirjoittajien töiden käyttämisestä internetissä ja DVD-julkaisuilla.


title: Käsikirjoittajien lakko 2007–2008

text: Edellinen vastaava lakko oli vuonna 1988. Se kesti 21 viikkoa ja kuusi päivää ja sen arvioidaan maksaneen Yhdysvaltain elokuvatuotannolle yli 500 miljoonaa dollaria (870 miljoonaa vuoden 2007 dollareissa).


title: Mogul-hanke

text: Mogul-projekti oli Yhdysvaltojen ilmavoimien salainen hanke, jossa käytettiin korkealla lentäviä ilmapalloja. Pallojen tehtävä oli kuunnella ääniaaltoja Neuvostoliiton ydinasekokeista. Mogul-projekti jatkui vuodesta 1947 vuoteen 1948.


title: Nurminahikas

text:
Nurminahikas ("Marasmius oreades") on nahikkaiden ("Marasmius") sukuun kuuluva lahottajasieni, joka on pienikokoinen ja herkullinen ruokasieni. Sillä on 2–5 cm leveä lakki ja 4–8 cm pitkä, 0,3–0,7 cm paksu, sitkeä jalka. Se kasvaa tyypillisesti nurmikoilla, hakamailla, metsäruohikossa avoimella maalla ja rantatörmillä. Nurminahikas muodostaa kasvupaikoillaan yleensä suurehkoja ympyrämäisiä kasvustoja eli niin kutsuttuja noidankehiä. Nurminahikas on yleinen Lappia myöten ja sitä esiintyy kesäkuusta lähtien.
Nurminahikkaan malto on hailakkaa, kuivana miellyttävän yrtintuoksuista. Sen maku on mieto ja itiöpöly valkoista. Ruoaksi valmistettaessa on nurminahikkaan jalka leikattava pois sitkeyden takia, muuten sieni on hyvä, herkullinen ruokasieni.


title: Nurminahikas

text: Nurminahikkaan nimi tulee kreikan kielen sanasta "oreade", joka tarkoittaa vuoriketjua.


title: Tyhjiä pulloja, bensaa ja tulta

text: Tyhjiä pulloja, bensaa ja tulta on punkia soittavan Aivolävistyksen toinen albumi, jonka julkaisi vuonna 2005 Kulttuurituotanto-osuuskunta Raymond.


title: Lehtolohisieni

text: Lehtolohisieni ("Laccaria amethystina") on pienikokoinen lohisienten sukuun kuuluva vähämerkityksinen ruokasieni. Lehtolohisienen tunnusomaisin piirre lienee sinivioletti väri. Sienen lakki on 2–6cm leveä, violetinvärinen, harvahelttainen, kosteusmuuntuva ja kuivana melkein valkoinen tai hieman harmaan-violetinsävyinen. Lehtolohisienen jalka on 3–9cm pitkä, 0,4–0,8cm paksu ja valko-violettisävyisenkirjava. Sienen malto on violettia ja itiöpöly valkoista.


title: Lehtolohisieni

text: Lehtolohisieni kasvaa tavallisimmin lehtomaisissa metsissä ja puistoissa. Se kasvaa erityisesti pyökin ja tammen seuralaisena, mutta se kasvaa myös rehevissä havumetsissä. Lehtolohisientä esiintyy Etelä-Suomessa.


title: Lehtolohisieni

text: Lehtolohisieni on syötävä sieni, mutta se on mauttomuutensa takia vähämerkityksinen.


title: Lehtolohisieni

text: Lehtolohisienen nimi tulee latinan sanasta "amethystinus", joka tarkoittaa ametistinväristä.


title: Myyrmäki-halli

text: Myyrmäki-halli on Vantaan Myyrmäessä sijaitseva, urheilupuiston yhteydessä toimiva yleisurheilu ja jalkapallohalli. Yleisurheilua varten hallista löytyy juoksusuora, pituus- ja kolmiloikkapaikka, seiväskuoppa sekä heittopressu. Halli on valmistunut 1991. Sen keskellä olevan pelikentän koko on 100 x 61m ja vapaa korkeus keskeltä mitattuna 18 metriä. Nykyinen, vuonna 2001 asennettu kentän pinnoite on Saltex Greenie -tyyppinen jalkapallonurmi. Hallin valaistus on 500 luxin vahvuinen. Hallin yhteydessä on myös kahvio sekä neuvottelutilat.


title: Tuija Helander

text: Tuija Helander (s. 23. toukokuuta 1961 Eura) on entinen suomalainen pikajuoksija ja viisiottelija. Hän on voittanut henkilökohtaisilla matkoilla ulkoradoilla 12 Suomen mestaruutta. Päälajissaan 400 metrin aitajuoksussa hän on kymmenkertainen mestari ja hänen ennätysaikansa 54,62 vuodelta 1987 on voimassa oleva Suomen ennätys.


title: Tuija Helander

text: Helander on jatkanut urheilemista keuhkosairauden ja hänelle tehdyn keuhkojensiirron jälkeen. Hänet valittiin Vuoden vammaisurheilijaksi vuonna 2005. Seuratasolla hän on edustanut Euran Raikua ja Turun Urheiluliittoa.